text:
KRIS Føroyar , fyribyrging – kunning – undirvísing
Í samstarvi við Red Barnet í Danmark, ið hevur tikið stig til at geva út fýra hefti um kynsligan ágang móti børnum, hevur KRIS umsett tvey tey fyrstu heftini til Føroyskt. Ætlanin er, at tey bæði seinnu heftini koma út í næstum.
Tá ið vaksin fremja ágang – er fyrsta heftið av fýra, ið eru ætlað vaksnum. Í hesum hefti fært tú breiða kunning um, hvat kynsligur ágangur ímóti børnum er.
Tá ið illgrunin kyknar – er næsta heftið. Her eru ráð um, hvussu tú kanst bera teg at, um tú sum foreldur, avvarðandi ella fakfólk fært illgruna um, at eitt barn er fyri kynsligum ágangi.
Stríðið móti kynsligum ágangi
Eins og Red Barnet vil KRIS stríðast ímóti kynsligum ágangi ímóti børnum.
Børn hava rætt til at vera børn og eiga ongantíð at verða tvingað til kynsligt samband. Øll børn kunnu vera í vanda fyri kynsligum ágangi, men førleikaveik børn eru í størri vanda enn førleikasterk børn. Børn, sum vaksa upp í ótryggum umhvørvi og eru nógv einsamøll, eru viðkvæmari, tá ið vaksin skemmari vísir teimum umsorgan og tann hátt roynir at fáa samband í lag við tey.
Eingir skemmarar eru líka Hugmyndin um tann eyðkenda kynsliga skemmaran við feittutum hári og í knarvakoti samsvarar sjáldan við veruleikan. Tað er ein sannroynd, at teir sleppa sjáldan at vera saman við børnum, og tí – sjálvt um teir vildu – hava ikki nógvar møguleikar at fremja kynsligan ágang. Í staðin mugu vit staðfesta, at vaksin, sum finna røttu løtuna til at fremja kynsligan ágang ímóti børnum og ómyndigum, eru ógvuliga ymislig fólk.
Vit vita, at ein stórur partur av ágangi hendir í húskinum ella í nærumhvørvinum. Ein minni partur hendir á dagstovnum, í skúlum og í sambandi við frítíðarvirksemi.
Frá vinalagi til kynsligan ágang
Hjá vaksnum kann vera trupult at taka støðu til ta sosialu tilveruna, ið børn og ung liva í á netinum. Men kynsligur ágangur kann eisini fara fram gjøgnum talgildar miðlar. Talan kann vera um børn og ung, ið gera seg inn á hvørt annað, og um vaksin, ið gera seg inn á børn. Til dømis kann ágangurin koma fyri, eftir at skemmarin í langa tíð hevur bygt upp eitt vinalag og so lokkar ofrið at hava kynsligt samband t.d gjøgnum vevmyndatólið ella við at hittast.
Við vitan kann kynsligur ágangur fyribyrgjast
Vitan er sterkasta vápnið, tá ið støða verður tikin til kynsligan ágang fakliga og persónliga bæði í samband við tað fyribyrgjandi arbeiðið, tá ið illgruni kyknar og í heilt ítøkiligum málum.
Bæði foreldur og fakfólk, sum dagliga eru um børn, hava tørv á vitan og amboðum, fyri at veita børnunum ta verju, tey hava rætt til.
Kynsligur ágangur er bert ein av fleiri orsøkum til, at børn og ung vísa tekin um vantrivnað ella frávíkjandi atburð. Samstundis vísa summi børn sera ógreið ella als eingin sjónlig tekin, hóast tey hava verið fyri ágangi. Í øllum førum eiga vit vaksnu at fara til verka, um eitt barn t.d. hevur angist, fer lætt at gráta, hevur ilt við at sova o.s.fr.
Eingin endaligur svarlisti er at taka til fyri at varnast ella avdúka kynsligan ágang. Tí eiga vit at leita okkum vitan um, hvørjar sálarligar og sosialar avleiðingar, kynsligur ágangur hevur, og á tann hátt duga betur at meta um illgruna.
KRIS vónar, at hesar útgávur kunnu vera við at stuðla foreldrum og fakfólki í stríðnum móti kynsligum ágangi á børn.
Heftini, sum eru uttan kostnað, kunnu fáast við at venda sær til: kris@kris.fo
Kris vil fegin takka Jólamerkjagrunninum fyri stuðul til hesar útgávurnar, Red Barnet fyri útlutan av tilfari og Sprotanum fyri gott samstarv í sambandi við rættlesur og útgávu


c: text/html

text:
Íløgukvøld í Fuglafirði og Miðvági: “Send pengarnar til arbeiðis”05-09-2006
Mánakvøldið og týskvøldið hava fólk í Eysturoy og Vágoynni møguleika at frætta, hvussu meira kann fáast fyri pengarnar við at gera íløgur. Fólk frá Sparikassanum og íløgufelagnum SparInvest greiða frá, og okkurt gott verður til matna
Sparikassin fyrireikar seg til børsskráseting29-08-2006
Sum liður í fyrireikingini til at skráseta Føroya Sparikassa á Virðisbrævamarknaði Føroya á ICEX í 2007 selur Sparikassagrunnurin enn ein part av sínum partabrøvum í Sparikassanum
Ger íløgu í tvey garanterað virðisbrøv uttan váða22-08-2006
Nú er kjansur at keypa tvey nýggj virðisbrøv, har tú hevur møguleika at fáa avkast og samstundis ert tryggjað/ur móti at missa pengarnar, um íløgan skuldi roynst minni væl
Jyllands-Posturin: Sparikassin nr. 4 í Danmark21-08-2006
Uppgerð frá Lokale Pengeinstitutter vísir, at av 52 donskum bankum er Føroya Sparikassi nr. 4, tá tað snýr seg um renting av eginognini. Les grein í Morgenavisen Jyllands-Posten
Kvinnur innrás í Sparikassan18-08-2006
160 kvinnur vóru mikukvøldið til temakvøld um “Kvinnur & Pengar” í Føroya Sparikassa

robotstxt: allowed

filter: keep


text:
Tíðindaskriv
23.05.2016 - 06:04
Í vikuskiftinum hevði Framsøkin Ung aðalfund í Sigmundarstovu á Hvonn.
Umframt formliga partin av fundinum, fingu tey eisini vitjan av Ruth Vang, løgtingskvinnu fyri Framsókn, ið greiddi frá um undanfarnu tingsetu, fíggjarlógina, og politiska arbeiði í Løgtinginum. Eisini fingu tey vitjan av Høgna Reistrup, ið greiddi frá um samanhang millum bústaðarmøguleikar, útbúgving og fólkavøkstur í Føroyum.
Í samband við aðalfundinum var eisini val av formanni, næstformanni og nevnd, og er sostatt nýggj nevnd sett til at røkja ungdómspolitiska arbeiði hjá Framsøkin Ung.
Formaðurin hevur síðani 2014 verið Bjarni Kárason Petersen, ið eisini er varamaður í løgtinginum fyri Framsókn. Bjarni valdi tó ikki at stilla upp aftur til formansval.
Jógvan í Dímun, ið hevur sitið í nevndina seinastu tvey árini sum skrivari, stillaði upp, og bleiv einmælt valdur til formann.
Nevndin fyri komandi ár sær soleiðis út:
Formaður: Jógvan í Dímun Højgaard
Næstformaður: Bjarni Rasmussen
Kassameistari: Bjarni Kárason Petersen
Skrivari: Aleksandur Leitisstein Olsen
Nevndarlimur: Pætur Jákupsson
Fyrsti tiltakslimur: Tummas Johan Sigvardsen
Annar tiltakslimur: Hanna Vang
Hanna Vang vantar á myndini.


text:
Í dag setti Jógvan Skorheim, borgarstjóri fyrsta spakan í til byggingina av Bláa skýlinum við vøllin við Djúpumýru.
Tíðindaskriv frá Klaksvíkar kommunu,
Herfyri vórðu tekningarnar til Bláa skýlið endaliga góðkendar, og í dag varð so fyrsti spakin settur í til byggingina. Umframt áskoðarapláss verða eisini góðar umstøður til eitt nú at skifta og til dómararnar.
Bláa skýlið verður staðsett eystan fyri KÍ-høllina, og bygningurin lýkur øll krøv hjá UEFA og er harvið eitt stórt fet fram ímóti, at altjóða fótbóltsdystir kunnu spælast í Klaksvík.
Tá ið borgarstjórin hevði sett spakan í, var hugnaløta á loftinum í KÍ-høllini, har umboð fyri Klaksvíkar kommunu, KÍ og FSF vórðu boðin við. Signhild V. Johannesen, forkvinna í Mentanarnevndini beyð vælkomin, og harafturat greiddi Svend Sivertsen, arkitektur frá, hvussu Bláa skýlið verður innrættað.
Bláa skýlið er mett at kosta góðar 11 milliónir og verður bygt í samstarvi millum Klaksvíkar kommunu, Klaksvíkar ítróttarfelag og Fótbóltssamband Føroya.


text:
Sunnudagsskúlin byrjar kl. 14.00. Í morgin halda vit áfram við at hoyra um Faðir Vár. Tá fara vit at hoyra um bønini “leið okkum ikki…men frels okkum… Møti byrjar kl.Les meira
Forfatter: Tabor
Bíbliutími í annaðkvøld.
Bønarløta og bíbliutími verða í annaðkvøld. Bønarløtan byrjar kl. 19.30 og bíbliutímin kl. 20.00. Í annaðkvøld verður tað Hans Olav Hansen sum kemur at hava bíbliutíman. Øll eru hjartaliga vælkomin.
Junior byrjar aftur
Nú byrjar Junior aftur eftir summarferiuna. Vit byrja í annaðkvøld kl. 19.00, og halda á til áleið kl. 21.00. Allir Juniorar í 5-7 flokk eru hjartaliga vælkomnir.
Sunnudagsskúli og møti í morgin
Sunnudagsskúlin byrjar kl. 14.00. Vit hala áfram við at hoyra um Faðir Vár. Í morgin fara vit at hoyra um bønina “fyrigev okkum syndir okkara..” Møti byrjar kl. 18.00. ÍLes meira
Ungdómsmøti í kvøld
Ungdómsmøti verður í kvøld kl. 20.00. Vit fáa vitjan av Ejvind Mouritsen, sum kemur at tosa um evni “eri eg skapaður ella ein tilvildarlig samanblanding av tilfarið?”. Hetta er eittLes meira
Bíbliutími í annaðkvøld.
Bønarløta og bíbliutími verða í annaðkvøld. Bønarløtan byrjar kl. 19.30 og bíbliutímin kl. 20.00. Í annaðkvøld verður tað Torleif Johannesen sum kemur at hava bíbliutíman, og hevur hann evni “KristinlívLes meira
Barnaringur í morgin
Í morgin verður Barnaringur aftur. Vit byrja kl. 1 7.30, við at syngja og hoyra Guðs orð saman. Síðani fara vit at gera ymiskt handaligt. Øll børn í aldrinum 5-14Les meira
Bindimøti í annaðkvøld
Bindimøti verður í annaðkvøld kl. 20.00. Allar kvinnur eru hjartaliga vælkomnar.
Sunnudagsskúli og møti í morgin
Sunnudagsskúlin og møti verða í morgin. Til møti fáa vit vitjan. Sunnudagsskúlin byrjar kl. 14.00. Í morgin fara vit at hoyra meira um Faðir Vár. Hesaferð verður tað bønin “gevLes meira
Bønrløta og bíbliutími í kvøld.
Bønarløta og bíbliutími verða í kvøld. Bønarløtan byrjar kl. 19.30 og bíbliutímin kl. 20.00. Í kvøld verður tað Ólavur Ø. Hansen sum kemur at hava bíbliutíman. Øll eru hjartaliga vælkomin.
Bindimøti í Nesvík
Bindimøti í annaðkvøld verður nakað annaleiðis. Sjómansmissiónin hátíðarheldur at 100 ár eru liðin síðani at Sjómansmissiónin bleiv stovna. Hetta verður hátíðarhildi í Nesvík í annaðkvøld kl 19.30. Á skránni verðurLes meira
Á møtinum í annaðkvøld er evni “vekingin”
Við yvirskriftini “Vekingin” kemur Alfred Olsen at tala á møtinum sunnudagin. Taborkórið luttekur við sangi Sunnudagin verður triðja, og síðsta, møtið í røðini um Nehemia bók á skránni, og erLes meira


text:
Granskingardagur
Granskarar á Landssjúkrahúsinum skipa fyri einum granskingardegi á hvørjum ári, við áhugaverdum framløguhaldarum, postarum við í gongd verandi verkætlanum v.m.
Sí myndir frá Granskingardegi her.
Lesandi
Landssjúkrahúsið vil fegin samstarva við lesandi á bachelorstigi, masterstigi og phd-stigi um uppgávur/ritgerðir/evnir, ið eru viðkomandi fyri Landssjúkrahúsið og tann lesandi. Her kann verða talan um fakøkir so sum læknafrøði, sjúkrarøktarfrøði, lívfrøði, biomedicin, búskaparfrøði, KT-frøði, løgfrøði, HRM, samskifti, organisatiónspsykologi, sociologi, organisatión, logistikk o.s.fr.
Landssjúkrahúsið hevur í onkrum førum uppskot til áhugaverd evnir og viðgerð annars fegin uppskot til evnir. Um partarnir eru samdir um samstarv verður formlig samstarvsavtala inngingin við nærri treytum. Møguligt er fáa arbeiðspláss/vistarhald í Granskingar- og Menningarlonini.


text:
Latum okkum øll fundast
Tey flestu innanfyri tað almenna kenna til eina líknandi arbeiðsviku: Mánadag er fundur í samskipanartoyminum, týsdag er ráðleggingarfundur, mikudag er starvsfólkafundur, hósdag er nevndarfundur og fríggjadag er eftirmetingarfundur. Mál til fundin skulu vera inni 5 dagar áðrenn fundin, og 4 dagar áðrenn kemur fundarfrásøgnin frá síðsta fundi, sum ongin lesur.
At starvsfelagar hittast til kaffi og smákakur uttanfyri arbeiðstíð krevur eina innkalling við eini útførligari skrá. Afturfyri eru krøvini til innihald tað linari. Trý tey fyrstu punktini eru góðkenning av ólisnu frásøgnini, av skránni sjálvari og so um nakað punkt skal vera undir ymiskum. Har koma vanliga fleiri punkt, sum øll hava gloymt, tá fundurin er komin so langt. Eisini tey sum hava sett punktini á.
Teir flestu fundirnir kunnu lukkutíð avgreiðast uttan at nakað kemur burturúr. Góðskan verður tá mett eftir, um tað var ein turrur hálvmáni frá Dancake ella høgt belagt smyrjibreyð á borðinum. Til aðrar fundir er neyðugt við eini støðutakan, og tá er straks verri. Tey sum hava sum arbeiði at taka sær av nøkrum, síggja vanliga fundir sum høvi til at seta ein bólk at gera tað fyri seg. So spyr hesin, ella hann fær fundarleiðaran at gera tað fyri seg, út í rúmið, hvør hevur hug til at vera við. Hetta verður síðani endurtikið við kunning um at tað verður samsýnt. Síðani má skipast fyri atkvøðugreiðslu, tí ov mong vóru um boðið.
Á komandi fundi hevur arbeiðsbólkurin, mannaður av fólki sum mátti hava fleiri innanhýsis fundir fyri at finna út av hvat tað var tey skuldu, gjørt eina eftirmeting av einum uppriti um eina strategi at gera tilmæli um eitt hoyringarskriv til avvarðandi myndugleika, og um alt gongur uppá stás, verður onki at hoyra frá tí aftur.
Men kann skilið vera nakað annað? Øll vita, at bólkaarbeiði við fleiri enn 5 fólkum er dømt at miseydnast, hvussu skal støðan so vera ein onnur við 30+ starvsfólkum í einum rúmi? Men fleiri fundarleiðarar síggja tað sum neyðugt at innkalla ØLL starvsfólkini á fund, heldur enn at taka málini upp við avvarðandi partar isolerað.
Tá tað kemur til fundarleiðarar, so eru teir bestu altíð teir, sum seta prís uppá ein heitan døgurða á miðdegi. Hava starvsfólkini høvi til sjálvi at velja toymisleiðarar, so skal ein sovorðin veljast. Hini, tey sum møta við barnagarðs-mateskju við tveimum flísum av rugbreyði við rødbedum, smurdum dagin fyri, mugu ongantíð útpeikast til toymisleiðarar, tí hesi kunnu saktans finna uppá at leggja fundirnar í døgurðasteðginum. Tá ein sjálvur hevur ein rotnan døgurðasteðg, hevur ein vanliga ikki so nógv ímóti at gera teir hjá øðrum líka rotnar.
Men tá alt kemur til alt, so eru fundir fyri at fáa fólk at halda seg hava ávirkan. Og tað er neyðugt í einum fólkaræði. Ikki at fólkið ræður – tað hevði verið púra ábyrgdarleyst – men at fólkið heldur, at tað ræður. Ein stjóri kann ikki bara taka eina avgerð. Hann má halda ein fund um avgerðina; alt annað hevði verið óciviliserað. Tí munurin á okkum, einum framkomnum fólkaræði, og so einum tilafturskomnum holi í triðja heiminum er, at her hjá okkum verður fólkið spurt eftir, áðrenn tað verður ignorerað.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Líknandi greinar
Bragd landar til N.F.C.S.
Beint aftaná kl. 09:00 kom Bragd til Klaksvík. Teir hava roynt við línu eystanfyri Føroyar í nátt. Veiðan bleiv boðin út á Fiskamarkanðinum Føroyar og hvødu teir 6.080 pund. Tað mesta var toskur og hýsa, sjá vektarseðil herundir: SáH
Smyril avlýsir vegna veður seinni í dag.
So komu fyrstu avlýsingar í samband við, at stormur verður seinni í dag ella í kvøld. Strandferðslan boðar júst nú frá, at Smyril og leið 60 avlýsa teir seinni túrarnar í dag, sjá niðanfyri: Fyri veður siglur Smyril síðsta túr úr Tórshavn í dag kl. 13:00 og av Tvøroyri kl. 15:30. SáH
Nýggjur sáttmáli undirskrivaður
Arbeiðarafeløgini og Føroya Arbeiðsgevarafelag hava í kvøld gjørt semju um nýggjan sáttmála, sum m.a. merkir, at arbeiðsfólk fáa meiri løn, hægri viðbót fyri starvsaldur, ásetingar um órímiliga uppsøgn og sættu frívikuna. Vit fegnast um eina veruliga lønarhækking, og at feløgini hava betra sáttmálan á fleiri økjum, siga forfólkini í arbeiðarafeløgunum. Í kvøld gjørdu arbeiðarafeløgini og Les meira…


text:
Endaveitsla hjá B71-børnum
B71 er størsta ítróttarfelag í Sandoynni við yvir 100 íðkandi limum. Í løtuni bjóðar B71 fótbólt fyri allar aldursbólkar, hondbólt fyri yngri, flogbólt fyri ung og tilkomin, umframt kidsvolley.
Formaður: Oddmar Selfoss, tlf. 22 81 56
Varaformaður: Sofus W. Olsen
Skrivari og formaður í ungdómsnevndini: Jens Petur Selfoss
1. deild menn, B71-B36 3-0. 16. juni 2015
Venjarar, fótbóltur:
1. deild menn: Piotr Krakowski
U12, U14 og U16 dreingir: Eli Hentze
U10 dreingir: Oystein Sørensen og Hendrik Egholm
U8 dreingir: Jónsvein Thomsen og Páll á Reynatúgvu
U14 og U17 gentur: Fríðgerð í Soylu, Bergleif Sólsker og Jens Petur Selfoss
U12 gentur: Jóan Petur Clementsen
Flogbóltur og Kidsvolley:
Kidsvolley 1. og 2. flokk: Irdi Mittelstein og Maiken Olsen
Kidsvolley 3. og 4. flokk: Sigrid Petersen og Bogi Petersen
Flogbóltur 5., 6. og 7. flokk: Lillian Clementsen
Flogbóltur, ung: Sigrid Petersen og Bogi Petersen
Hondbóltur:
Hondbóltur U12 dreingir: Hans F. Hansen og Ada Kristina Petersen
Hondbóltur U10 dreingir: Páll á Reynatúgvu og Ada Kristina Petersen
Hondbóltur U4, U6, U8 gentur og dreingir: Ada Kristina Petersen og Hjørdis Jensen
Badminton:
Johannes Kristensen, Jonathan Warner og Eivind Kolden
Venjingartíðir o.a. hjá børnum og ungum - HER


text:
Tíðindi
12. januar 2018
Hetta kemur fram í nýggjari kanning, sum 4300 næmingar í 5. flokki í 160 norskum skúlum hava tikið lut út; kanningin er partur av stóru lesikanningini PIRLS 2016.
Altjóða miðalið fyri kanningina í 2016 er 500 stig. Næmingar í kommunum í Noregi við meiri enn 100.000 íbúgvum skora 576 stig, næmingar í kommunum við í 15.000 til 100.000 íbúgvum skora 564 stig, meðan næmingar við færri enn 15.000 íbúgvum fáa 551 stig. Tilsvarandi munir eru í talgildu royndini, ePIRLS, sum kannar, hvussu næmingarnir eru fyri at lesa tekstir á netinum.
Tað er undranarvert, at tað eru munir á lesiførleikunum hjá næmingum grundað á, hvar teir búgva, heldur Egil Gabrielsen, verkætlaðarleiðari fyri PIRLS í Noregi.
– Munurin er størst, um tú samanber millum tær størstu og tær minstu kommunurnar. Tað er eisini galdandi, tá tað er lagt upp fyri útbúgvingarstiginum hjá foreldrunum og sosialu bakgrundini hjá næmingunum. Hetta bendir á, at nógvir næmingar, serliga í teimum lítlu kommununum, fáa eitt verri undirvísingartilboð í týdningarmestu lesiinnlæringini, sigur hann.
Norski skúlin leggur stóran dent á, at allir næmingar skulu inkluderast í sosiala felagsskapin, við javnbjóðis umstøður fyri positivari menning av kunnleika og hugburði.
Munirnir í lesiførleika samsvara ikki við endamálið við eindarskúlan, sigur Gabrielsen.
Hvørjar eru so orsakirnar? Granskararnir hava ikki funnið nakað eintýðugt svar uppá, hví so stórir munir eru. Teir hava kannað sosialu bakgrundini hjá næmingum í bý og bygd, og teir meta, at hon spælir inn. Tað er vælkent, at útbúgvingarstigið hjá foreldrunum og sosiala bakgrundin hava týdning fyri lesimenningina, og tað eru nógv fleiri foreldur við høgum útbúgvingum í býunum enn á bygd. Men tá granskararnir hava lagt upp fyri hesum, vóru munirnir framhaldandi til staðar. Næmingabólkar við væl útbúnum foreldrum og sum búgva í heimum við meiri enn 100 bókum, sum granskarin brúkar at geva mynd av sosialu bakgrundini hjá børnum, klára seg betur í størri kommununum enn sami næmingabólkur í minni kommunum.
Gabrielsen leggur áherðslu á, at vit skulu vera varin at peika út orsakir. Men tilgongdin til skikkaðar lærarar kann vera ein møgulig frágreiðing. Nógv, sum ikki hava útbúgving sum lærari, arbeiða í norska skúlanum. Tøl frá 2015/2016 vísa, at meiri enn 3500 fólk, sum ikki eru læraralærd, arbeiddu í norska skúlanum skúlaárið 2015/2016.
Ein spurnarunda, sum norska sjónvarpið gjørdi í fjør, vísti, at tað er trupult at fáa og varðveita vælskikkaðar lærarar í kommunum við færri enn 5000 íbúgvum.
Kelda: forskning.no
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Í innslagnum í Degi og Viku í kvøld, bleiv sagt av Kringvarpinum, at tunlarnir Norð um Fjall skuldu koma áðrenn Hvalbiartunnilin. Men tað havi eg ongantíð sagt!
Í samband við tann eina spurningin frá journalistinum, svaraði eg, at eins og við Hvalbiartunnlinum, so snýr málið viðvíkjandi tunlunum Norð um Fjall seg um at fáa eina trygga farðleið til øll tey, ið dagliga brúka hesar tunnlar.
Tí er tað ikki ein spurningur um at útseta Hvalbiartunniln. Tað snýr seg um at framskunda tunlarnar Norð um Fjall, og fáa eina semju millum allar flokkar um eina loysn, ið er haldbar. Tað læt seg gera við Eysturoyar- og Sandoyartunlunum, tað eigur eisini at lata seg gera við tunlunum Norð um Fjall.
Jógvan Skorheim
Formaður í Sjálvstýri


text:
Nýggjastu tíðindi
9 milliónir til Mentanarhúsið
- Eitt fantastiska stórt fet á leiðini, sigur borgarstjórin, nú LOA-grunnurin hevur játtað níggju milliónir krónur til nýggja mentanarhúsið í Klaksvík.
LOA-grunnurin er stytting fyri "Lokale og anlægsfonden", sum er danskur grunnur við endamáli at stuðla bygging innan mentan, ítrótt og frítíð. Grunnurin leggur serligan dent á arkitektoniska og nýtsluliga dygd, tá gjørt verður av, hvørjar verkætlanir fáa stuðul.
Grunnurin skrivar um verkætlanina í Klaksvík, at umframt at vera vakurt og fjølbroytt í mun til nýtslumøguleikar, er Mentanarhúsið eisini partur av eini størri heildarætlan fyri nýggjan miðbý í Klaksvík.
Arkitektoniskt leggur grunnurin dent á, at verkætlanin sambindir siðbundnan og modernaðan arkitektur við endurnýtslu og sambygging av Posthúsinum, sum J.P. Gregoriussen teknaði, og nýggja tilbygninginum, sum deildin hjá Ósbjørn Jacobsen undir Henning Larsen Architects hevur teknað.
Verkætlanin Posthúsið sum mentanarhús kostar umleið 45 milliónir krónur og sostatt eru tær níggju milliónirnar úr LOA-grunninum eitt stórt og týðandi fet á leiðini móti, at mentanarhúsið gerst veruleiki.
Les meira um stuðulin úr LOA-grunninum her.
Nýtt í kommununi
Klaksvík í fokus endaði hóskvøldið við einum braki í nýumvælda Spinnarínum. Les meira »
Fitt av fólki vóru við, tá Skúlatrøð og ítróttarøkið vóru í fokus mikukvøldið. Les meira »
”Virkin eldri” er vorðið eitt afturvendandi og vælkent hugtak, og sæst tað aftur í býarmyndini, at fólkapensjónistar í Norðoyggjum… Les meira »


text:
Eyðun Klakstein 13.06.2018 (15:31)
Grønland: Flaggaðu fyri deyðum prinsi
Seinastu dagarnar hevur grønlendska sjálvstýrið gjørt tvey mistøk í sambandi við flaggdagar.
Tað skrivar Sermitsiaq.
5. juni varð ikki flaggað við bygningarnar hjá Sjálvstýrinum, hóast danski grundlógardagurin er almennur flaggdagur í Grønlandi.
Hinvegin fór flaggið í húnarhátt mánadagin, sum var føðingardagur hjá Heindrikki prinsi. Men prinsurin doyði fyrr í ár, og tí er 11. juni strikaður sum almennur flaggadagur.
Sambært Sermitsiaq hevði Ríkisumboðið í Grønlandi givið boð um, at flaggdagurin hjá deyða prinsinum var strikaður. Eitt leiðandi starvsfólk hjá Ríkisumboðnum í Grønlandi sigur við Sermitsiaq, at slík mistøk kunnu koma fyri, tá ið broytingar verða gjørdar í flaggdøgum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sumbiartunnilin..
Í sambandi við arbeiði verður Sumbiartunnilin stongdur í tíðarskeiðnum 02.-31. oktober frá sunnikvøldi til mikumorgun frá kl. 21.00 til 07.00 á morgni. Bilar sleppa ígjøgnum hvønn heilan tíma, meðan arbeitt verður. Tó kunnu akfør í neyðsynjarørindum altíð sleppa ígjøgnum tunnilin.
Oyrargjáarvegurin..
Arbeitt verður á Oyrargjáarvegnum til 31. oktober 2018. Koyrið varliga.
Kaldbaksfjarðarvegurin..
Í sambandi við tunnilsarbeiðið verður nakað av tungari ferðslu komandi tíðina yvir um Kaldbaksfjarðarvegin við arbeiðsvegin til Eysturoyartunnilin. Fram til 31. mars verður ferðslan har tí skipað við ferðsluljósi millum klokkan 09.00-15.30 og 17.00-07.00.
Gøtudalur..
Fram til 31. okt. 2018 verður arbeitt á landsvegnum frá rundkoyringini í Gøtudali niðan á Varmakeldueiðið. Koyrið varliga.
Tjørnuvíkarvegurin..
Arbeitt verður Suðuri í Rók á Tjørnuvíkarvegnum frá 3. september og árið út. Koyrið varliga.
Strendur..
Í sambandi við tunnilsarbeiði verður nakað av tyngri ferðslu árið út á Strondum við arbeiðsvegin til Eysturoyartunnilin. Koyrið varliga.
Rókin - Saltnes..
Í sambandi við tunnilsarbeiði verður nakað av tyngri ferðslu árið út í Rókini við Saltnes við arbeiðsvegin til Eysturoyartunnilin. Koyrið varliga.
Kaldbaksfjarðarvegurin..
Frá 17. september og árið út verður arbeitt við at hegna fram við Kaldbaksfjarðarvegnum á teininum millum Kaldbaksbotn og Sund. Heitt verður á bilførarar um at koyra varliga.
Vegurin oman til Gomlurætt..
Arbeitt verður á vegnum oman til Gomlurætt í morgin, hósdagin 20. september og fram til 4. oktober. Koyrið varliga.
Sandavágur..
Fram til 21. desember verður arbeitt inni á Leiti í Sandavági. Koyrið varliga.
Fámjinsvegurin..
Vegna asfaltering verður Fámjinsvegurin stongdur fyri allari ferðslu mánadagin 8. oktober frá klokkan 08 til 17.
Eiðisvegurin..
Arbeitt verður Uppi á Grind á Eiðisvegnum frá 15. oktober til 12. november 2018. Koyrið varliga.
Kollfjarðartunnilin..
Mikukvøldið 17. og hóskvøldið 18. oktober verður Kollfjarðartunnilin stongdur vegna arbeiði frá klokkan 22 til 01.


text:
(Greinin stóð í 'Mentan' í Sosialinum 27.03.15
).
“Hví eru hvít fólk útisetar, tá restin av okkum eru tilflytarar?” Sosialaktivisturin og ritstjórin Mawune Remarque Koutonin úr Togo setur henda spurning á heimasíðuni hjá The Guardian um vikuskiftið.
Hesin einfaldi og viðkomandi spurningur tekur samanum og lýsir hugtøk í samband við menniskjaliga flyting og ferðing. Koutonin leggur fyri við at staðfesta, at í orðatilfeinginum um menniskjaliga flyting eru framvegis nøkur hierarkisk orð, og eitt teirra er hugtakið “expat”. Tað, sum á føroyskum verður til “útisteti”. Hann vísir á, at enska orðið er stytting fyri “expatriate” og lýsir persón, ið býr antin fyribils ella varandi í einum øðrum landi, enn har viðkomandi er uppvaksin. Orðið er samanseting av “ex” (úti úr) og “patria” (land, faðirland). Á føroyskum: útiseti. Ein, ið er útlagin.
Út frá hesi allýsing kundi ein trúð, at ein og hvør, ið fer uttanlands at starvast, er ein “útiseti”. Óansæð húðarlit ella tjóðskap. Sambært Koutonin er hetta er tó ikki støðan í veruleikanum: “útiseti” verður einans nýtt um vesturlendsk hvít fólk, ið fara uttanlands í arbeiðsørindum. Øll onnur fólkasløg eru “immigrants”. Tað sum á føroyskum verður til “tilflytari” ella “innvandrari” í gerandistalu. Hetta seinna hugtakið er komið úr donskum, men nógv av okkara kjaki um tilflytarar tekur støði í donskum viðurskiftum, og verður hugtakið av tí sama nógv nýtt.
Útisetamentan í París
Í løtuni eru eg og daman búsitandi í París í nakrar mánaðir. París telist millum heimsins mest multietnisku býir. Søguliga sæð hevur Frakland verið “síðsta bastión” áðrenn Atlantshav, og tí eru nógv fólk komin her á teirra ferð vestureftir. Sum fyrrverandi imperium hevur Fraklandi eisini tikið ímóti borgarum frá sínum fyrrverandi kolonium. Hetta fjølbroytnið endurspeglast í gøtunum í París, ið eisini er ein mentanarliga og intellektuelt ríkur býur. Listasøvn, sjónleikahús, biografar, konserthøli og bókahandlar í hundratali.
Innan bókahandilsvirksemið í býnum finst ein submentan av bókhandlum, ið spesialisera seg í at selja enskar bøkur. Kannar ein hesar handlar nærri, sæst skjótt ein romantisk frásøgn um, at teir eru mannaðir av “expats”, t.e. útisetum úr ensktmæltum londum. T.d. eru starvsfólkini í handlunum San Francisco Books og Berkeley Books of Paris útisetar úr Kalifornia í USA. Kendasti enski bókhandilin í býnum er Shakespeare & Co. nærhendis Notre Dame kirkjuni, og hesin nógv vitjaði handil hevur tað sum part av sínum konsepti, at vallarar og útisetar av øllum handa slag koma at arbeiða í handlinum í styttri og longri tíðarskeið.
Í gjøgnum tíðirnar hava rithøvundar og listafólk eisini ferðast til París og búsett seg her í styttri og longri tíðarskeið. James Joyce, Ernest Hemingway, Ezra Pound, Gertrude Stein, Pablo Picasso o.m.o. livdu eitt tíðarskeið í París sum intellektuel og bohémar; vallarar á ferð gjøgnum lívið og listina. Myndin av tí útlagna vallaranum er eitt afturvendandi tema í bókmentum og list í 20. øld, eins og fremmandagerðing og spenta støðan millum listafólkið og heimstaðin er ein kjarni í modernismuni. James Joyce var modernistiskt skald, ið skrivaði um heimstaðin Dublin, meðan hann var útlagin í París. Tá postkolonial gransking tók seg upp aftaná 2. Veraldarbardaga, løgdust hugtøk sum diaspora og eksil bókmentir seg afturat áðurnevndu háttaløgum.
Føroysk útisetamentan
Hesi hugtøk og viðurskifti finna vit eisini í føroyskum bókmentum, og tað er einki løgið í hesum, tí føroyingar hava tað sum fastan tátt at fara av landinum á ungum árum. Gamaní hava vit lyndi til at fara á sama stað, tvs. til Danmarkar. Helst til Keypmannahavnar, harav bróðurparturin endar á Oyrasundskollegiinum á Amager. Innan bókmentir er Ferð Mín Til Jorsala
hjá Kristian O. Viderø okkara stóra vallaraskaldsøga. William Heinesen skrivaði síni verk á donskum. Útisetar hava í øldir verið við til at myndað bókmentirnar. Felags fyri nøvn sum Jens Christian Svabo, W.U. Hammershaimb, J. F. Jacobsen, Janus Djurhuus, Christian Matras, Regin Dahl, Tóroddur Poulsen, Jógvan Isaksen, Sissal Kampmann, Vónbjørt Vang og Kim Simonsen er útlegd í styttri ella longri tíðarskeið. Og tá er einki sagt um aðrar listagreinir, eitt nú tónleikin, málningalistina, filmslistina o.a., men eisini her ger tað seg galdandi, at vit ferðast, bæði fysiskt og listarliga.
Diaspora samleiki er eitt áhugavert og nógv viðgjørt evni uttanlands, ið sigur nógv um samtíð og sjálvsfatan. Ein størri ansur fyri hesum viðurskiftum í føroyskum høpi hevði verið ynskiligur. Tað kundi veitt tiltrongdar nýggjar fatanir av hvussu hesi hugtøk verða nýtt í føroyskum kjaki, og varpað ljós á støðuna hjá fólkum, ið flyta til Føroyar, eins og føroyingar búsitandi uttanlands. Vit eru heimsins størsti útflytari av útisetum til Danmarkar í mun til fólkatal. Tí er ein ávís andsøgn í at fara ókritiskt inn í ein danskan innvandrara diskurs. Her vil onkur so siga, at útisetar er ikki tað sama sum innvandrarar. Tó er vert at seta spurning við hesa skilmarking.
Ein prinsippiellur spurningur
Fyri at venda aftur til Koutonin, so ger hann vart við, at skilmarkingin fyrst og fremst er hierarkisk. Hann peikar á, at afrikanarar, arabarar og asiatar verða fataðir sum “innvandrarar”. Evropearar kunnu tó ikki vera innvandrarar, tí ein og hvør borgari við uppruna í vesturheiminum verður sæddur sum ein útiseti. Flestu hvítu fólk avnokta, at tey njóta gott av einari slíkari rasistiskari skipan, og tað er einki løgið í tí. Koutonin leggur tó afturat, at neyðugt er at varpa ljós á týdningin av at avtaka hesa avoldaðu harrafólksligu hugsjónina. Politiska dekonstruktiónin av hesi heimsáskoðanini má tí halda fram.
Hetta er sjálvandi ikki løtuverk, ið Koutonin skýtir upp. Sjálvt í mentanarliga og romantiska París eru eyðsýndir trupulleikar at dragast við. Ímyndin av París sum multietniskur “melting pot” á tremur við margfeldni var fyri einari álvarsamari avbjóðing, tá nakrir mans fóru inn á redaktiónina á einum blaðið og skutu frá hond í januar mánaði. Í samband við atsóknina var ljós varpað á viðurskifti í eitt nú forstaðunum uttanfyri París, har tað er ivasamt við margfeldninum og yvirskotinum. Har flestu innbúgvar verða sæddir sum “innvandrarar”. Hesi munnu liva langt frá útiseta tilverum miðskeiðis í París, so okkurt bendir á at strukturellu trupulleikarnir eru umfatandi.
Eftir stendur prinsipielli spurningurin hjá Koutonin: hvør skal sleppa at vera “útiseti” og hvør skal noyðast at vera “innvandrari”? Í málinum býr vald, og tey, ið sita við málsliga valdið eru við til at definera heimin. Í Føroyum eru hesir spurningar eisini viðkomandi, og nógv lógvatøk eru fyri framman hvat diaspora samleika, útisetum og innflytarum viðvíkur.
“Why are white people expats when the rest of us are immigrants?
”, Mawuna Remarque Koutonin á theguardian.com, 13.03.15.


text:
- Tað er heilt fantastiskt at standa her í dag, sigur Kristina Háfoss, fíggjamálaráðharri, í filmssamrøðu við Portalin. Kristina Háfoss var mentamálaráðharri, tá tað fyrstu feðr varð samtykt at byggja miðnámsskúla í Marknaðargili og samstundis savna Studentaskúlan, Handilsskúlan og Tekniska Skúla í sama húsi.
- Tað eru tíggju ár, síðani lógin sjálv varð samtykt, og nú tíggju ár seinni, stendur bygningurin her. Eg haldi vit øll kunnu verða fegin um tað, greiðir Kristina Háfoss frá.
Hon sigur eisini, at skúlin er eitt úrslit av breiðari semju ímillum allar flokkarnir og ímillum ymisku miðnámsskúlarnir í Tórshavn. Hon fegnast um, at tað eydnaðist at fáa semju ímillum allar flokkarnir.
Fìggjamálaráðharrin lovar eisini, at fari verður undir bygning til Fróðskaparsetur Føroya um nøkur ár.
- Men alt kann ikki gerast í senn. Nú er Glasir liðugur, vit hava aðrar stórar verkætlanir, sum eisini skulu gerast lidnar, eitt nú útbygging av landssjúkrahúsinum. Men tá landssjúkrahúsið er liðugt í 2020-2021 stendur fróskaparsetrið á skrá, sigur hon.
Til ber at síggja alla samrøðuna við at trýsta á myndina omanfyri.


text:
Sameindu Tjóðir (ST) vísa á 17 mál, sum fyri ár 2030 kunnu skapa ein betri heim. Altjóða átakið, sum byrjaði í 2015, verður kallað Heimsmál fyri burðardyggari menning. Heimsmálini eru evnið á hesum undirvísingarsíðum hjá Snar.
Við loyvi frá Dimmalætting og upprunahøvundunum eru 21 greinar um heimsmálini endurgivnar á hesi temasíðu.
Danski politikarin, Mogens Lykketoft, var formaður á ST-aðalfundinum, sum samtykti Tey Seytjan Heimsmálini.
Ymiskt tilfar og keldur, sum kunnu brúkast í sambandi við at arbeiða við Heimsmálunum.


text:
Kostnaður
Foreldragjøld
Goldið verður frammanundan, innan ein 10. í hvørjum mánaða.
- Gjald fyri vøggustovubarn heilan dag kr. 2.400,00
- Gjald fyri vøggustovubarn hálvan dag kr. 1.300,00
- Gjald fyri barnagarðsbarn heilan dag kr. 1.950,00
- Gjald fyri barnagarðsbarn hálvan dag kr. 1.050,00
Juli mánaður er gjaldfríur.
Gjald fyri frítíðarstovubarn kr. 1.150,00 um mánaðan í 10 mánaðir
Juli og august mánaði eru gjaldfríir
Frítíðarstovan er stongd tá skúlin er stongdur, tó kunnu børnini koma í barnagarðin fyri kr. 50 pr. dag.
Systkinaavsláttur:
Um fleiri systkin eru á stovninum, skal tað yngsta gjalda 100%, næsta barn 75%, triðja 50%, restin ókeypis
Frípláss:
Møguleiki er at søkja um frípláss til barnið. Frípláss verður rokna eftir inntøkugrundarlagnum árið fyri ella um inntøkan broytist munandi í verandi ári. Umsøknarblað er at fáa hjá leiðaranum ella á heimasíðuni hjá Lítlafløtti og Sjóvar Kommunu.


text:
Barbara Holm 08.08.2018 (13:29)
Sjómannadagurin: - Vit hava upplivað øsingina
Framsýningar av fiski á Sjómannadegnum eru ikki brot á lógina. Tað segði løgfrøðiligur ráðgevi í Uttanríkis- og Vinnumálaráðnum, sum hevur skrivað sjálvan lógartekstin, við in.fo í morgun. Les tað greinina her
Men á Sjómannadegnum hava tey við lógini í hondini tikið støðu til at minka um árligu fiskaframsýningina. Orsøkin er, at undir punktinum “framsýning”, stendur eitt nú “Tann, sum venur djór, og tann, sum brúkar djór til framsýningar, undirhald og kappingar, eins og tann, ið skipar fyri slíkum virksemi, skal tryggja, at djórið 1) er ført fyri at útinna virksemið, uttan at tað verður lúgvað ella skatt”.
- Vit vita væl, at framsýningin í sær sjálvum er í lagið. Men trupulleikin er, at vit hava djórini í kørum, og endamálið er, at børn skulu sleppa at nerta og hyggja. Og tað er altíð og fer altíð at vera onkrir buldraligir dreingir, sum fara um mørk, uttan at vit varnast tað, sigur Eyðstein Poulsen, fyrireikari.
Hann vísir á, at sjálvandi ynskir Sjómannadagurin, at alt virksemi skal vera djóravinarligt, men kortini er eingin, sum fær ansað eftir kørunum hvønn tíma.
- Persónliga vil eg fegin hava teir buldraligu dreingirnar at sleppa at nerta og uppliva. Teir eru kanska komandi sjómenn, og vit vita, at tað ofta eru tey, sum onkuntíð fara um mark, sum skapa nakað seinni, sigur Eyðstein Poulsen.
Men Sjómannadagurin hevur upplivað, hvussu reaktiónirnar eru, um mørkini verða brotin.
- Vit hava merkt øsingina, og hvussu ill fólk blíva, um tey til dømis síggja ein smádrong skera beinini av einum krabba. Og tað er hent ofta. Tekur onkur tað upp á video og meldar okkum, so halda vit í øllum førum, at lógin er nóg greið til at tað kann skapa trupulleikar fyri okkum, sigur Eyðstein Poulsen.
Sjómannadagurin hevur ikki fingið sær løgfrøðiliga ráðgeving um hetta. Heldur hava fyriskipararnir valt at avmarkað framsýningina so, at hon er eitt sindur avsíðis, so bert tey sum veruliga vilja uppliva hana, koma fram á hana. Og so eru steinar og annað settir í kørini so, at djórini hava støð í kørunum at krógva seg.
- Tað einasta vit ikki vilja gera, er at seta rútar og líknandi fyri. Um tað skal vera so, at børnini ikki kunnu nerta við djórini, so kunnu vit tað sama bara vísa video á teldu av djórunum, sigur Eyðstein Poulsen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Dagur og vika
Dagur og vika er tíðindasendingin í sjónvarpinum hjá Kringvarpi Føroya. Sendingin er til dagfesting einasta regluliga tíðindasending í landinum, har móttakarin hevur møguleika at uppliva tíðindi við livandi myndum. Meginparturin av tíðindunum eru føroysk, men fer ein stórhending fram úti í heimi, verður hon sjálvsagt fylgd í Degi og viku. Harafturat er Kringvarp Føroya í tøttum samstarvi við hinar norðurlendsku "public service" rásirnar, og kann tí veita tað nýggjasta úr øllum Norðanlondum. Tað var Finnbogi Ísakson, ið kom við heitinum, "Dagur og vika", og hevur tað hingið við síðan. Navnið varð valt, so at ein ikki bant seg til at koma við dagsaktuellum tíðindum, men bæði tí nýggjasta og tíðindum gjøgnum alla vikuna.
Dagur og vika fór í luftina á fyrsta sinni í mai 1984, og fram til 1. septembur sama ár varð ein sending víst um vikuna. Hesir fýra mánaðirnir vóru at rokna sum ein royndartíð, og tá tíðin royndist væl, varð farið undir at senda tvær ferðir um vikuna eftir hetta. Fólkini handan Dag og viku vóru tá m.o. Finnbogi Ísakson, Bergljót D. Hentze, Jógvan Jespersen, Zacharias Hammer, Jógvan Olsen, Árni Gregersen og Johnsigurd Johannesen [1].
Framleiðslan av Degi og viku er nógv broytt gjøgnum árini. Tá innsløg skuldu gerast fyrstu árini, varð farið út um landið við útgerð á virði á umleið hálva millión, og innsløgini vardu okkurt um fimm minuttir. Útlendsku tíðindini komu á bandi við flogfari úr Danmark og vóru í minsta lagi ein dag gomul, tá tey vórðu send. Í mars ella apríl 1986 fór sjónvarpið undir at taka tíðindatilfar niður beinleiðis frá fylgisveini. Í dag er útgerðin bæði bíligari og lættari, og útlendsku tíðindi verða fingin til vega sama dag, í samstarvi við altjóða tíðindastovur ella varpað beinleiðis gjøgnum talgilt sendinet.
Tey fyrstu árini bleiv Dagur og vika send kl. 20:00. Eitt summar bleiv hetta broytt til kl. 19:00. Hetta bleiv so væl dámt, at hetta gjørdist nýggja senditíðin framyvir.
Í 2013 varð Dagur og vika send fýra dagar um vikuna: mánadag, týsdag, hósdag og fríggjadag. Sendingin er bert gerandisdagar, um ein av nevndu døgum er heilidagur, so verður ikki sent. Serligar hendingar kunnu tó føra til at sent verður til aðrar tíðir. Tá verður sendingin nevnd Eyka dagur og vika. Dømi um hetta eru, politiskar hendingar, vanlukkur sum bussvanlukkan undir Valaknúkum, eldurin umborð á Scandinavian Star og yvirgangsálopið í New York 11. september 2001.
Summarið 2013 varð eingin tíðindasending í sjónvarpinum í fleiri vikur.
Síðan fyrstu sendingina í 1984 til 11. juni 2013 varð Dagur og vika send úr Vørðsluni. Hereftir verður sent úr útvarpshúsinum. Bygningarnir í Vørðsluni eru seldir og koma útvarpið og sjónvarpið hjá kringvarpinum at halda til í útvarpshúsinum í Sortudíki.
Sjónvarpsvertir[rætta | rætta wikitekst]
- Árni Gregersen
- Sigrún H. Brend
- Bogi Godtfred
- Johnsigurd Johannesen
- Grækaris Magnussen
- Annika Bolton Mortensen
- Ingolf S. Olsen
- Katrin Petersen
- Øssur Winthereig
- Finnur Koba
- Uni Holm Johannesen
- Beinta Løwe


text:
Í dag er dagurin, sum nógv fótbóltáhugaði hava bíða eftir síðani mai mánað. Í kvøld byrjar nýggja kappingarárið í Premier League.
Sum altíð er nógvur spenningur um hvussu kappingin fer at hilnast. Flestu eru samd í at Manchester City eru favorittar at endurvinna meistaraheitið, men fyriuttan hetta, so er ikki nógv sum fólk eru samd um. Hvørji lið endað kappingarárið við at vinna sær luttøku til Champions League ella hvørji lið bjarga sær lívinum í bestu deildini, eru spurningar, sum fáa siga seg hava svar uppá.
Hvussu er og ikki, so er dysturin í kvøld millum eitt av fremstu liðunum í kappingini, og eitt lið sum ynskir at kappast um at spæla evropeiskan fótbólt næsta ár.
Manchester United setur sær altíð høg mál til kappingarárið, og í ár er einki undantak. Liðið hevur ikki megna at styrkt seg í summar soleiðis sum venjarin, Jose Mourinho, ynskti, men hóast hetta er liðið eitt tað sterkasta í kappingini, og eigur at kappast millum tey allar fremstu.
Leicester City hevur víst seg at verða eitt av góðu liðunum í kappingini, og kann á sínum degi kappast við tey bestu. Liðið endaði á einum níggjunda plássi síðsta kappingarár, og vónar at betra um tað støðuna.
Dysturin í kvøld verður spældur á heimavøllinum hjá Manchester United, Old Trafford, og byrjar klokkan 20.


text:
Ikki so stutlligt at vera aftastir í Betri deildini, men tað eru vit ikki longur. Ein søtur 1-0 sigur, staðfestur í yvirtíðini, í dag sunnudagin 16. september, tá vit vunnu 1-0 á Suðringum á heimavølli teirra.
Lagið er gott á leikarum og viðhaldsfólkum ávegis norður við Smyrli í kvøld. Betri deildin 2019 er kanska ikki so langt burtur, sum tað annars eina løtu kundi verið líkt til.
Komandi sunnudag 23. september kemur 07Vestur á vitjan á Argjum. Hetta verður ein branddystur, og vit ætla ikki at lata 07 sleppa snikkaleysir. Hesin dysturin kann væl vísa seg at gerast avgerandi fyri okkum í hesum kappingarárinum.
Eftir er so eisini at vóna, at kappingin í 1. deild hættir seg eftir okkara vild, so at bert 1 lið flytir upp.
Vit gleða okkum til dystin komandi sunnudag.


text:
Samtalan hjá Dániali og Poul Færø er um at duga at umgangast menniskju, eftir “uppskriftini” frá Harranum, soleiðis sum Paulus skrivar til Timoteus um seg sjálvan í 1. Tim. 1, 12-16, við denti á versini 12 og 13: “Eg takki Honum, sum gav mær kraft, Kristi Jesusi, Harra okkara, at Hann roknaði meg trúgvan og setti meg til tænastuna, meg, sum áður var spottari, atsøkjari og yvirgangskroppur; men eg fann miskunn, av tí at eg vitsti ikki betur, táið eg í vantrúgv gjørdi so.” (skriftbrot: Róm. 6, 6 og 10; 1. Tim. 1, 5-6)
Vertur: Dánial á Dul Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
- Tíðindi, mentan og ítróttur
Gunn Hernes er nýggjur stjóri í Norðurlandahúsinum
Tað boðar ráðið frá í tíðindaskrivi í dag.
Gunn Hernes hevur hollar royndir á mentanarøkinum og innan almennari fyrisiting, stendur at lesa í tíðindaskrivinum.
Seinastu tíðina hevur Gunn starvast som verkætlanarleiðari í Norðurlandahúsinum í Íslandi. Áðrenn tað hevur hon millum annað havt ábyrgdina av dagliga virkseminum á leikpallsfyritøkum, eins og hon eisini hevur verið verkætlanarleiðari á ymsum tónleika- og mentanarverkætlanum.
Gunn Hernes tekur við starvinum 1. juni 2018
Sí eisini


text:
Orð og lag: Ókendur
Týtt: Kajfinn Hammer
1. Heimsins dagur mót kvøldinum líður,
frelsuboðið skjótt ævigt tagna man;
lýð á sangin frá skaranum frelsta,
syngjandi móti Himli fer hann:
Niðurlag: :,:Vilt tú við?
Vilt tú við,
tá Guð kallar tey trúføstu heim?:,:
2. Hygg hitt blóð, sum frá Frelsar’num flýtur,
tað kann reinsa teg hvítari enn snjó;
fyri teg leið Hann glatunnar kvalir,
fyri teg rann hitt frelsandi blóð!
3. Mangur endaði í heimsins bondum,
har í egnari styrki stríddust tey;
men so brast alt sum bant tey til heimin
og nú syngja tey loyst út úr neyð:
4. Hvussu leingi skal Frelsarin bíða?
Hví er hjarta títt afturlatið, kalt?
Náttin kemur, tá eingin kann bjargast,
og tú heystar tað, tú hevur valt!


text:
- Tíðindi, mentan og ítróttur
Eingin fiskivinnuavtala millum Føroyar og Ísland
Tak niður
Føroyska Fiskimálaráðið metir Ísland at hava sett úr gildi eina galdandi avtalu, sum loyvir føroyskum skipum at fiska lodnu í íslendskum sjógvi í ár. Tí fer Høgni Hoydal, landsstýrismaður, at ráðføra seg við Uttanlandsnevndina hjá løgtinginum í morgin áðrenn.
Enn er eingin nýggjur fundur avtalaður millum landsstýrið og íslendsku stjórnina.
So leingi eingin avtala er millum londini, sleppa føroysk skip ikki at fiska í íslendskum sjógvi og íslendsk skip sleppa ikki at fiska í føroyskum sjógvi.


text:
Tíðindi
6. november 2017
Føroya Lærarafelag vil hervið siga frá, at felagið tekur undir við og stuðlar Føroyskum Sjúkrarøktarfrøðingum í krøvum teirra um betri løn og arbeiðsumstøður.
Føroya Lærarafelag átalar, at gjørdar lønaravtalur hjá Fíggjarmálaráðnum skulu verða karmur fyri aðrar fakbólkar.
Vit heita á Fíggjarmálaráðið um at taka samráðingarnar uppaftur og føra veruligar samráðingar.
Vegna Føroya Lærarafelag
Herálvur Jacobsen, formaður
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Niels Petersen
19.11.2016 - 16:30
Í morgin, sunnudagin 20. november 2016 verður Marius Thomas Rein 75 ár. Í hesum sambandi hava vinfólk skrivað eina heilsan til havnarmannin, sum til dømis sást á Jn.fo fyrr í dag.
Tey skriva soleiðis...
Hann er havnarmaður í allar ættir, tí hann skal heili 6 ættarlið aftur at finna forfedrar, sum ikki vóru úr Havn. Men sjálvur mundi Marius endað sum kaldbaksmaður.
Á vári 1941 bumbaði týskurin Havnarvág. Foreldrini, Jens Pauli og Bette, sum hon varð kallað, flýddu inn til Kaldsbaks við børnunum, Eivindi, Áshild og Lilljuni. Í november sama ár skuldi mamman eiga barn. Jarðarmóðurin, hin kenda Frú Højgaard, kom til Kaldbaks, men helt ikki tað var ráðiligt at eiga harinni, so hon sendi boð eftir doktarabátinum Reyða Krossi. Tey í sjaskveðri til Havnar, og komu akkurát inn á sjúkrahúsið, har Marius varð borin í heim. Familjan Rein fór ikki aftur til Kaldbaks at búgva.
Foreldrini bygdu á Abbatrøð í Havn. Pápin var Jens Pauli Rein, sonur Bebbu av Tórgarði og skiparan Marius Rein, og mamman var Bette (Turid Elisabeth), sum var einasta dóttir smiðin Tummas Arge og konuna Rasminu.
Í 1949 flutti familjan av Abbatrøð niðan á trøðna við Hoyvíksvegin. Nú er alt avbygt har, men tá vóru húsini sera fá. Har varð hildið at vera sera vindhart, og tí vórðu húsini bygd fram eftir jørð. Marius gekk í barnaskúla hjá nonnunum. Haðani fór hann oman í realskúlan, har hann tók prógv í 1958.
Nógv lív var í skótarørsluni í Havn í fimmti- og sekstiárunum. Marius Rein kom upp í úlvaflokkin hjá Skótaliði Sigmunds Brestissonar fyrst í fimmtiárunum. Skótalegurnar vóru nógvar, t.d. í Fámjin, Danmark, á Eiði og við Gjógv. Skótarnir runnu á øðrum sinni Tingakrossrenning úr Tjørnuvík til Havnar í 1959. Marius var ein teirra. Hann er framvegis virkin í skótaliðnum 2. rovaraflokki.
Marius plagdi sum skúladrongur at ganga mammubeiggjanum Niels L. Arge til handa á verkstaðnum á Kongabrúnni. Eftir realskúlan fór hann til skyldmannin Hansmann Tórgarð at arbeiða eitt skifti, og seinni fór hann á Veðurstøðina. Í 1960 søkti útvarpið eftir teknikara, og Marius bjóðaði seg fram. Hann byrjaði 15. september. Tað er ikki ov nógv sagt, at hann saman við øðrum undangongufólkum var við til at bróta slóð og menna nýggja útvarpsmiðilin.
Í útvarpinum var hann fyrst og fremst teknikari, og mong eru hoyrispølini, skaldsøguupplestur, samrøður, sangupptøkur og V4 sendingar, sum Marius hevur tikið upp og snikkað til. Fyrsti leikurin, hann var við til at gera, var Páll Fangi. Hann varð sjálvur settur at hava sendingina ”Tónleikur fyri hálvvaksin”. Eisini ferðaðist hann dúgliga til ítróttakappingar, stevnur og aðrar hátíðir. Í 1967 fór Marius niður til Danmarkar, har hann var í starvi sum programmteknikari hjá Danmarks Radio í góð tvey ár.
Marius kom aftur úr Danmarks Radio í 1969. Trý ár seinni var hann partur av útvarpsmanningini, sum segði frá spennandi og søguligu olympisku leikunum í Munchen í 1972.
Í 1987 fór Marius nýggjar leiðir. Hann fekk starv á nýggju løgtingsskrivstovuni og varð tilnevndur 1.tingskrivari. Hann var millum annað fastur skrivari hjá fíggjarnevndini til 1. februar 2003, tá hann tók yvir skrivara- og ráðgevarauppgávur, ið viðvíkja Norðurlandaráðnum og Útnorðurráðnum. Sum 70 ára gamal gavst hann á løgtingsskrivstovuni í 2011.
Marius Rein er framvegis ein sera virkin maður. Síðan 2008 hevur hann verið deknur við Havnar kirkju. Ofta verður heitt á hann um at siga frá um gomlu Havnina. Fleiri vetrar hevur hann staðið fyri gongutúrinum “Við Mariusi í býin”, sum Kvøldskúlin skipar fyri.
Hann hevur tiltikið gott minni, og er kendur fyri sína stóru vitan um stórt og smátt. Onkur hevur kallað hann fyri eitt reikandi Wikipedia. Hann lesur nógv, lurtar nógv eftir øllum norðurlendskum út-og sjónvørpum og minnist avbera væl. Góða minnið og stóra vitanin kom væl við, tá ið hann farna vetur tók lut – og vann - spurnarkappingina hjá Kringvarpinum “Á Qvistinum”.
Marius Rein er giftur við Kristianu Rein, fødd Nielsen. Í fjør hátíðarhildu tey gullbrúdleyp. Marius og Kristiana eiga trý børn: Dánjal (1966), Janus (1974) og Onnu (1978). Ommu- og abbabørnini eru fimm í tali: Tummas (1994), Kristianna (2011), Marius (2014), Sigga (2014) og Pól Jóhannes (2015)
75 ára føðingardagin hátíðarheldur Marius Rein við sínum nærmastu.


text:
Nýtið heystfrítíðina aktivt – vit hava karmarnar. VÍF bjóðar aftur í ár øllum hondbóltsáhugaðum at luttaka til ársins Intersport Night Cup. Kappingin verður fyri U10, U12 og U14 gentur og dreingir.
Í ár verður Intersport Night Cup skipað eitt sindur øðrvísi. Í staðin fyri at spælt verður alla náttina, verður kappingin yvir 2 dagar. Byrjað verður hósdagin 18. oktober beint eftir middag við U10. Fríggjadagin 19. oktober byrja so U12 og U14 – eisini beint eftir middag. Byrjunartíðspunktini eru alt eftir, hvussu nógv lið verða við. Neyv skrá kemur tá tilmeldingarfreistin er úti.
Bæði kvøldini enda við “diskoteki” / “hugnakvøldi” fyri hondbóltsspælararnar. Okkurt “Surprise” verður eisini. Tiltakið endar uml. kl. 24:00 hóskvøldið og uml. kl. 01:00 fríggjakvøldið.
Um nóg nógv tekna seg og tørvur er á tí, fer bussur at koyra úr Vestmanna eftir tiltakið. Tilmelding til bussin krevst og kostnaðurin verður kr. 50,- fyri hvønn.
Vinnandi liðini av kappingini (í hvørjum aldursbólki) fáa ein super lekkran vinning – sum verður Bowling og mat til alt liðið. Eisini fáa tey steyp og heiðursmerki.
Praktiskar upplýsingar:
Tilmeldingin fer fram við at senda sms á tlf. 219099 og tlf. 216004 ella teldupost til eyd.hansen@gmail.com í seinasta lagi mánadagin 15. oktober 2018.
Tá meldað verður til, skal tað verða í liðum – tvs. at ein kann ikki melda einstaklingar til. Tal á spælarum pr. tilmeldað lið, skal tó upplýsast.
Kostnaðurin fyri hvønn luttakara er kr. 200,-. Við í prísinum er ein lekkur Adidas Night Cup blusa, toast og ókeypis frukt og vatn meðan kappingin er.
Luttøkugjaldið skal gjaldast, við at flyta eina upphædd fyri hvørt lið á 6460 154.208.9 ella gjaldast av venjara í høllini áðrenn kappingin byrjar. Vit taka ímóti øllum gjaldskortum og kontantum.
Minnist til at eggja leikarum tykkara at luttaka til Intersport Night Cup, tí slík tiltøk skapa vinarbond tvørturum feløg og ikki minst skapa samanhald millum spælararnar á liðnum, og sum eisini er ein fyritreyt fyri góðum hondbóltsspælið og góðum úrslitum.
Við ítróttarkvøðu
VÍF


text:
Samson fær nú eyðkenda skipasmiðjulitin hjá MEST
Samson fær nú eyðkenda skipasmiðjulitin sum MEST hevur brúkt og brúkar á øllum sínum sleiparum.
Samson, sum er komin afturat flotanum hjá MEST, hevur eitt BP uppá knapt 40 tons.
Fyri trygdina er Samson gott íkast, tí sleiparin fær assistera tey stóru skipini sum leggja leiðina framvið Føroyum.
Somuleiðis er Samson ein góð trygd nú havnalagið í Tórshavn verður útbygt og skipini gerast størri og størri. Sleipi- og trýstorkan er tí sera avgerandi fyri hesi stóru skip.
kelda: vp.fo


text:
DRENA OG GEORGE VERWER 80 ÁR - javnaldrar fysiskt og andaliga
Kristiliga Tíðindatænastan v/pjd - gjaranes@gmail.com
SKRIVAÐ: pjd 01.08.18
Tú kanst hoyra innslagið í Kristiligu Tíðindasendingini á R7.fo
__________________________________________________________________________________________
DRENA OG GEORGE VERWER 80 ÁR
- javnaldrar fysiskt og andaliga
Í summar kundu hjúnini og grundleggjararnir av trúboðarafelagsskapinum Operation Mobilisation (OM) Drena og George Verwer feira síni 80 ár ávíkavist 02. juni og 03. juli.
George Verwer er kendur av hundraðtals føroyingum, sum hava verið við OM annaðhvørt á landi ella við einum av teirra skipum, har ímillum Logos Hope, sum er gamla Norrøna.
George er føddur í 1938. George var ein villur ungdómur, sum ynskti at fáa sum mest av stuttleika burtur úr lívinum. Hann hevði verið leingi á bønarlistanum hjá eini eldri konu í USA. Eitt kvøldi á einum stórmøti hjá Billy Graham í Madison Square Garden í New York, gjørdist kalli til umvending ov sterkt hjá George, og á hesum møti játtaði hann trúgv á Jesus Kristus bert 16 ára gamal.
LÍVSKÓS: George Verwer var 19 ára gamal, tá hann fór til Mexico at deila út bíbliur og annan kristiligan lesna í 1957. Túrurin til Mexico gav George íblástur til at endurtaka túrin fylgjandi tvey árini, og í 1960 fór hann yvir hav til Spania at býta út kristiligan lesna.
Vitjanin í Spania lat eyguni upp hjá George og samverkamonnum hansara fyri stóra andaliga tørvinum á evangelisering í Europa, og longu trý ár seinni, í 1963, vóru tað uml. 2000 ungdómar, sum vóru við í evangelisering ymsastaðni í Europa, undir leiðslu av George Verwer og samverkamonnum hansara.
Tað var um hetta mundi, at George ynskti at broyta navnið á felagsskapinum til Operation Mobilisation, sum av sonnum hevur verið ein íblásandi lopfjøl hjá hundratals føroyingum, seinastu 55 árini, at gerast virknir í Guds verki.
George Verwer vitjaði í Føroyum á fyrsta sinni í apríl í 2015, har hann í tríggjar dagar talaði fyri fullsettari høll í Klaksvík.
STILL GOING STRONG : George og Drena hava sín fasta bústað í Bromley í London, har tey hava búð í mong ár. George er framvegis fúsur til verka, og arbeiðskalendarin hjá Drenu og George er eins fullur á 80 ára degi teirra, sum hann var fyri 48 árum síðani, tá tey skrivaðu undir tað fyrsta skipakeypi hjá Operation Mobilisation, sum fekk navnið Logos, og sum vitjaði í Føroyum í 1983.
80 ÁRA DAGURIN : Sum áður sagt í Kristiligu Tíðindasendingini so var tað í summar, at George og kona hansara Drena rundaðu tey áttati. Tey eru javngomul andaliga og fysiskt, tá bæði eru fødd í 1938 og eru fødd av nýggjum í 1955. Tað var leygardagin 02 juni, at Drena rundaði tey áttati, og 80 ára dagurin hjá George var týsdagin 03 juli.
Tey vóru næmingar á Moody Bible Institut í Chicago, har tey møttust á fyrsta sinni, og giftust í januar mánaða í 1960. Drena og George hava sostatt verið gift í 58 ár. Tey fingu trý børn - tveir dreingir og eina gentu, og barnabørnini eru nøkur í tali.
ORIGINALURIN : Onkur hevur sagt tað soleiðis, at var tað ikki vegna originalarnar ímillum okkum, so var evangeliið ongan veg komið – og tað er nakað um tað!
George Verwer, sum væl og virðiliga hevur kvalifiserað seg sum original, valdi at feira teirra 80 ára dag á ein ógvuliga originalan og óvanligan hátt, nevniliga at vitja diverse tokstøðir líka frá Brighton í Suður Onglandi til Glasgow í Skotlandi, og har ímillum eisini í Týsklandi og Frankaríki. Hetta gjørdi hann eftir at hava lagt eina neyva vitjunarætlan á ikki færri enn 20 tokterminalum, sum hevur verið allan juli mánaða og verður eina viku inn í august. Talan hevur verið um 7 tokstøðir í London, eina í Stuttgart í Týsklandi fríggjadagin 06. juli, og eina í norðara parti av París týsdagin 24. juli.
George sigur í tíðndaskrivi, at hann kemur at sita á eini kafé inni á viðkomandi tokterminali, har øll eru vælkomin at heilsa upp á hann. Tað er eingin skrá av nøkrum slag, men hann vónar at síggja fyrrverandi og núverandi luttakarar við OM, og annars vinir, kenningar og fremmandafólk. Øll, sum koma framvið, fáa eitt ókeypis eintak av dokumentarfilminum um hansara lív George for Real, ella nýggja filmin um trúboðaran C.T.Studd, og ein Jesus-film.
George sigur, at tað er ikki stressandi fyri seg at feira 80 ára dagin á henda hátt, tí tað at ferðast við toki hevur verið ein berandi partur í hansara lívi seinastu 55 árini, tá hann hevur ferðast meira enn 2 milliónir kilometrar á Bretska tokkervinum. George sigur víðari, at kona hansara, Drena, kann tíverri ikki vera við orsaka av heilsutrupuleikum.
Í dag, mikudag 01. august, verður George at hitta á altjóða tokstøðini St.Pancras í London millum kl.10:30 í morgun og kl.19:00 í kvøld, og í morgin vitjar hann á Liverpool Street tokterminali í London, Leygardagin í Newcastle og til seinast, mánadagin 06. august, verður George at hitta á Liverpool Lime Station í Liverpool, sum verður hansara seinasta vitjan, og tá hevur George hildið teirra 80 ára dag í 20 dagar á 20 ymiskum tokterminalum.
FØROYINGAR VÆLKOMNIR: Um føroyingar, sum eru í summarfrí í Bretlandi í hesum døgum, eru í nærumhvørvinum, so eru teir hjartaliga vælkomnir at leita upp George og heilsa upp á hann. Klokkutíðirnar eru tær somu sum áður nevndar. Tað ber eisini til at ringja til George, um so er, at man ikki finnur hann. Hann svarar á telefon: 07860 426426 ella T-post: G.V@om.org Man kann eisini senda honum eini SMS-boð.
FØÐINGARDAGSGÁVA: George sigur í tíðindaskrivinum, at hann tekur ikki ímóti persónligum føðingardagsgávum, men um ein ynskir at geva eina gávu, er hon kærkomin og fer m.a. til bíbliur á Afrikonskum tungumálum.
Kristiliga Tíðindasendingin ynskir Drenu og George Verwer hjartaliga til lukku við 80 ára døgunum, og at tey fáa fleiri góð ár afturat við góðari heilsu í Guds verki!


text:
FF hevur fatur á rætta endanum
Eftir ábreiðslur frá Føroya Fiskimannafelag er Fiskimálaráðið nú sambært útvarpinum hjá Kringvarpinum farið at endurskoða mannagongdirnar í sambandi við útskriving av fiskiloyvum.
Fiskimannafelagið heldur upp á, at fiskiloyvi í sambandi við menningarkvotur eru skrivað út av órøttum, tí lønarviðurskiftini ikki vóru í lagi. Tað snýr seg um fiskiloyvi at fiska kvotur, sum virki á landi hava fingið – virki, sum ikki hava sáttmála við manningarfeløgini.
Tí krevur Fiskimannafelagið, sum eg havi skilt tað, at Fiskimálaráðið fram eftir eftirkannar øll manningarviðurskiftini, áðrenn Vørn skrivar eitt fiskiloyvi út til eitt skip.
Tað var sera umráðandi fyri Tjóðveldi, ikki minst undirritaða, at fáa manningarviðurskiftini tryggjað, tá lógin um fyrisiting av sjófeingi varð smíðað. Tó sjálvandi uttan at gera seg inn á sáttmálarnar og frælsa samráðingarrættin.
Greinin um manningarviðurskiftini skuldi vera fløskutøtt, tí ongin ivi mátti vera um, at tey altíð eru tryggjað, sama hvat fyri fiskiskap, talan er um, og sama hvør rættindahavarin er.
Tí eri eg heldur ikki í iva um, hvussu vit vildu og hildu, at § 51, sum ásetir reglurnar um manningarviðurskifti, skuldi skiljast, og hvussu hon skuldi umsitast.
Og tí eri eg heldur ikki í iva um, at Fiskimannafelagið hevur rætt – partvíst. Partvíst, tí tað er ikki vist, at loyvini eru skrivað út av órøttum, um hugt verður eftir, hvørjar skyldur útskrivandi myndugleikin, Fiskiveiðieftirlitið/Vørn, hevur. Og partvíst, tí eg haldi ikki, at Fiskimálaráðið hevur skyldu at eftirkanna alt, ÁÐRENN loyvi verða skrivað út. Eftirkanning skal hinvegin sjálvandi gerast, tá Fiskimálaráðið verður gjørt vart við, at viðurskiftini ikki eru í lagi.
Stjórin í Vørn segði við útvarpið, at tey við ársbyrjan høvdu fingið lógarkravdu váttanirnar frá reiðarunum um, at lønarviðurskiftini vóru í lagi.
Í so máta hevur Vørn gjørt sína skyldu, tí stovnurin hevur bara skyldu at tryggja sær, at váttan fyriliggur. Vørn hevur nevniliga IKKI skyldu at tryggja sær, at tað, sum váttað verður, eisini er í samsvar við lógina. Tí Vørn hevur ikki eftirlitið við, at júst regluásetingarnar í § 51, stk. 1 og 2, verða hildnar. Hetta undantakið stendur beinleiðis í § 63 í lógini. Tí er tað Fiskimálaráðið sjálvt, ið má taka sær av møguligum kærum um brot á hesar regluásetingarnar ella onnur ivamál teimum viðvíkjandi.
Grein 51 í lóg um sjófeingi er soljóðandi:
§ 51. Skipari og manning á fiskifari undir føroyskum flaggi, sum fiskar av føroyskum veiðirættindum, og manning á móttøkuskipi undir føroyskum flaggi, sum tekur ímóti fiski, skulu lønast samsvarandi sáttmálum við føroysk manningarfeløg.
Stk. 2. Áðrenn fiskiloyvi verður latið, skal tann, sum søkir um fiskiloyvi, vátta, at skipari og manning á fiskifari í tí ávísa fiskiskapinum verða lønt samsvarandi sáttmálum við føroysk manningarfeløg. Er ávísur fiskiskapur ikki fevndur av sáttmálum við føroysk manningarfeløg, skal tann, sum søkir fiskiloyvi, í hvørjum einstøkum føri vátta, at lønarviðurskiftini hjá skipara og manning eru staðfest í skrivligari avtalu millum avvarðandi manningarfeløg og ábyrgdaran av fiskifarinum, sum ávíst í fiskiloyvinum.
Stk. 3. Landsstýrismaðurin kann áseta nærri treytir um, at skipari og manning á fiskifari undir føroyskum flaggi, sum fiskar av føroyskum veiðirættindum, og manning á móttøkuskipi undir føroyskum flaggi, sum tekur ímóti fiski, skulu hava arbeiðsloyvi og uppihaldsloyvi í Føroyum.
Øll, sum yvirhøvur fáa fiskiloyvi, skulu sostatt vátta, at ásetingarnar í § 51 verða hildnar. Tað er tann váttanin, sum Vørn skal hava.
Er fiskiskapurin hinvegin als ikki fevndur av galdandi sáttmálum, skal skrivlig avtala gerast um lønarviðurskiftini millum avvarandi manningarfeløg og tann, ið varar av skipinum. Tað kann til dømis vera, um talan er um virki á landi, sum fáa menningarkvotur ella keypa kvotur á uppboðssølu.
Um eitt manningarfelag, sum í hesum føri Føroya Fiskimannafelag, próvfast kann vísa á, at eitt skip hevur fingið fiskiloyvi til kvotu, ið ikki er fevnd av sáttmála, hóast ongin skrivlig avtala var gjørd, so er váttanin, sum Vørn upprunaliga fekk, og sum var ein fortreyt fyri fiskiloyvinum, ikki í samsvari við veruleikan.
Adressan fyri kærum um hetta er tá Fiskimálaráðið, sum hevur heimild til um neyðugt at taka fiskiloyvið aftur.
Men tað er altso ikki fyrr enn brotið er staðfest, at inntriv kann gerast. Í fyrstu syftu má ein váttan frá avvarandi reiðaríi takast fyri fult av Vørn, sum síðani skrivar loyvi út. Um eitt manningarfelag so aftaná staðfestir brot, má Fiskimálaráðið sjálvandi gera neyðugu inntrivini.
Ingolf S. Olsen
Tjóðveldi, framsøgumaður í fiskivinnumálum


text:
Fimtahvørt fólk í heiminum nú á døgum býr í einum ríki - Kina. Hetta ovurstóra landið er næstan líka stórt sum alt Evropa og er triðstørsta land í heiminum, næst Russlandi og Kanada. Her tók eisini ein av heimsins fyrstu hámentanum seg upp fyri meiri enn 7.000 árum síðan. Eftir at hava verið keisaraveldi í túsundtals ár, gjørdist Kina lýðveldi í 1911 og kommunistiskt ríki í 1949. Meðan kommunistarnir hava rátt, hava ríkismyndugleikarnir lagt seg eftir at hava eftirlit við øllum viðurskiftum landsins, og Kina er vorðið mikið ídnaðar- og hernaðarveldi. Síðan Kina innførdi marknaðarbúskap í 1978, og hevur eggjað útlendskum fyritøkum at gera íløgur í landinum, hevur landið fingið ein av skjótast vaksandi búskapum í heiminum.
Kommunistaflokkurin tók ræðið í Kina í 1949. Við formanni sínum Mao Zedong á odda settu kommunistarnir álit á eitt samfelag, har øll eru líka, og at øll eiga alt í felag. Jørðin varð tikin frá ríku góðseigarunum og latin bóndafylkingum, sum arbeiddu saman á stórum felagsgørðum. Ídnaðurin var undir ríkiseftirliti. Misjavnt var, hvussu hesar royndirnar at umskipa Kina eydnaðust. Tá ið Mao doyði 1976, sluppu fólk aftur at eiga ymsar ognir, og privat virksemi varð loyvt.
Ogvuliga nógv kol er í Kina, og flestu steinsløg eru eisini í jørðini. Eftir at kommunistarnir tóku valdið í 1949, legði styrið stóran dent á at menna tungídnaðin og læt byggja ovurstór jarn- og stálverk og evnafrøðiverksmiðjur. Seinastu árini hevur styrið eggjað til at menna lættan maskinídnað og nýtsluvøruídnað. Kina er nú ímillum tey lond í heiminum, sum ger mest av handilstøðum, klæðum, ravmagnslutum og ravtøkni.
Fólkavøksturin í Kina er 15 milliónir um árið; næstan líka nógv fólk, sum býr í Noregi, Svøríki og Danmørk. At tálma hesum stóra vøkstri settu myndugleikarnir í gildi, at maður og kona bara skuldu hava loyvi til at eiga eitt barn. Hesi einkarbørn verða stundum kallað "smáu keisararnir", tí at tey ofta eru ovurvard og spilt. Hesin politikkur hevur helst verið til gagns í ovfólkaðu býunum, men ikki á bygd, har mesta arbeiði í landbúnaðinum verður gjørt við hond.
Hvør teigur í Kina, veltandi er í, verður nýttur. Enntá í vegjaðaðrum og fram við jarnbreytum verður velt; og vanligt er at dyrka eina grøði ímillum eina aðra. Kina er tað land í heiminum, sum veltir mest av teirri grøði. Tveir triðingar av kinverska fólkinum búgva á bygd og eru bøndur. Fruktabesta lendið er fyri sunnan. Høvuðsgrøðin er rís, te, bummull, frukt og grønmeti. Rísið verður sáðað í akrar, sum fyrstu tíðina standa undir vatni. Góð ár heysta kinverjar rís tvær ferðir av sama akri, men grønmeti og annað korn enn rís verður bara heystað eina ferð. Í norðara og vestara parti í landinum, har tað er turrari og berligari, dyrka teir mest korn og epli og halda neyt og seyð.
Fleiri enn 250 milliónir kinverjar búgva í smáum og stórum býum; mangir teirra eru ógvuliga fjølbygdir. Stórt íbúðartrot er, og mong húski búgva í smáum íbúðum - eitt ella tvey rúm - sum tey leiga frá fyritøkuni, har tey arbeiða. Gøturnar eru stúgvandi fullar av súkklum, og almennu flutningsakførini koyra altíð fullsett. Størsti ídnaðarbýur og handilsmiðdepil er Shanghai, uml. 20 milliónir fólk búgva í býnum, sum er ein av teimum størstu í heiminum.
Av tí at mong fólk í býunum búgva í íbúðarhúsum, har einki er uttanum, er altíð nógv fólk í býarlundunum. Kinverjar verða eggjaðir at røra seg nógv, og tí ganga fólk javnan túr í lundunum at venja kroppin. Tíðliga um morgunin íðka fólk „tai chi" ella „kung-fu." Børn renna við drekum, tá ið líkindi eru til tess, og vaksin fólk spæla borðtennis, kort ella telva, ella sita bara og práta við vinir og kennigar.
Tá ið Zhu Di læt høvuðsstað Kina, Beijing, endurreisa í 15. øld, læt hann stóra keisaraborg byggja mitt í nýggja býnum. Borgin varð millum manna nevnd Stongdi Býurin, tí at bara ættfólk keisarans og næstu ráðgevar hansara sluppu inn hagar. Innan fyri borgarmúrarnar eru næstan 1.000 hús, ímillum teirra tempul, rossahús og bókasavn.
Á hvørjum ári, síðst í januar ella fyrst í februar, fara kinverjar at gera seg til at halda nýggjár. Vaskað verður upp og niður, hongdar verða upp reyðar lyktir, ið skulu veita húsfólkinum eydnu, og børnini fáa nýggj klæði og leiku. Nýggjárshaldið stendur í fleiri dagar. Handlar og skrivstovur eru stongd, og fólk eru úti á gøtunum og skjóta fyrverk og hyggja at sýningum við leyvu-og drekadansi.
Longsta siglingarveit í heiminum, nevnd Keisaraveitin, er grivin 1.790 km ígjøgnum Kina. Sett varð á at grava veitina í 5. øld f. Kr. at binda saman býirnar fyri norðan og góða ríslendið í dølunum fyri sunnan. Stutt frá suðurendanum á veitini fer hon ígjøgnum Suzhou, ein vakran bý; hann verður eisini róptur "Eysturlendski Venezia", tí at har eru so mangar áir og siglingarveitir.
Kinverjar halda, at fólk gerast sjúk, tí at andstøddu máttirnir yin og yang eru ikki í javnvág. Læknar fáa javnvág í aftur kroppin við akupunkturi, sum er, at nálir verða stungnar ymsastaðni í kroppin at linna pínu. Flestu fólk, ið tørva læknahjálp, fara til náttúrulæknar, sum hava lært at nýta gomul heimaráð at grøða við.
Kinverjar gera nógv burtur úr matgerð og matsiðum í teimum ymsu landslutunum. Í landslutinum Xinjiang er maturin sterkt kryddaður; fyri norðan um Beijingleiðina eru tey gitin fyri at duga væl at steikja dunnu. Vælrúkandi fiskarættirnir í landslutinum Kanton fyri sunnan eru vorðnir heimskendir. Har verður maturin gjørdur til í djúpari steikipannu við loki, kallað wok. Í Suðurkina verður rís etið aftur við høvuðsrættunum. Í Norðurkina annaðhvørt hveitibollar ella hveitinudlar. Etið verður úr smáum skálum við pinnum.
Borið saman við stavrað okkara, sum er 32 bókstavir, eru fleiri enn 50.000 tekn í kinverska skriftmálinum. Hvørt tekn merkir eitt orð ella eitt hugtak. Fyri einføld orð, t.d. "himmal" og "regn", er eitt tekn. Fyri samansett orð eru tvey ella fleiri tekn. - "Telefon" verður skrivað við tveimum teknum - teknunum fyri "ravmagn" og sagnorðinum "tala".
Høvuðsríkið í Eysturasia er ovurstóra Kina, men har eru eisini stormbarda flatnalendi í Mongolia, Norðurkorea og Suðurkorea, fruktagóða oyggin Taivan og gomlu, smáu hjálondini Hongkong og Makao. Kina er av fjølbroyttastu londum. Fyri vestan hækkar oyðimarkarkenda lendið upp í djúpar dalar og høg fjøll. Tibet, sum áður var sjálvstøðugt ríki, men sum Kina hertók í 1950, verður nevnt "tekja heimsins", tí at tað liggur so høgt. Í norðara parti í Kina á markinum móti Mongolia er turra og oydna Gobioyðimørk. Í Eysturkina og Norður- og Suðurkina er nógvur landbúnaður í áardølunum og á víða slættlendinum. Haðan kemur matur til allar milliónirnar, sum búgva í mongu býunum fram við strondini og inni í landinum.
Fáar áir í heiminum gera so stóran skaða sum Gulaá, ella Huang Heá. Javnan hevur hon floymt upp um áarbakkarnar og verið atvold til, at túsundtals fólk eru druknað. Tí verður hon eisini kallað "Neyð Kina". Sum hon rennur eystur ígjøgnum Miðkina, ber hon nógva fína mold, nevnd fokdust, við sær. Moldin litar ánna gula, haðan er navnið Gulaá komið.
Ein av aðalhugsjónunum í gamla kinverska átrúnaðinum, konfusianismuni - nevnd eftir kinverska heimspekinginum Kungfutzu - er trúskapur ímóti ættini og virðing fyri forfedrunum. Tí eru mangir siðir knýttir afturat siðbundnum jarðarferðum í Eysturasia. Hesir siðir skulu vissa, at tí deyða skal einki skorta hinumegin. Á gravarbakkanum ofra tey, ið varða av, mat og brenna pappírspengar og myndlar av bilum, súkklum og øðrum lutum, sum sálin skal hava við sær til himmals
Kinamúrurin, sum ringir seg ígjøgnum Norðurkina eystan úr Gulahavi og vestur til oyðimerkurnar í Miðasia, má sigast at vera eitt av undurverkunum úr fornøld. Farið varð at laða múrin í 4. øld f. Kr., men meginparturin av honum varð gjørdur í 14. øld at verja kinverskar bøndur fyri flakkfólki úr Mongolia. Múrurin er heimsins longsta bygningsverk, næstan 6.400 km langur.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Beijing
Vídd: 9.396.960 km2
Fólkatal: 1.330.141.295
Alment mál:
mandarinkinverskt
Átrúnaður:
kinverskir átrúnaðir (konfusianisma og taoisma) 20%,
buddisma 6% islam 2% og aðrir 72%
Stýrirlag:
einflokkastýri, kommunistiskur statur
Gjaldoyra:
yuan (renminbi) (CNY)


text:
Agnar Frederiksen
21.01.2018 - 14:24
Ítróttur > Ítróttur > Hondbóltur
Lagt er upp til tveir sera spennandi dystir í Varazdin í kvøld. Fyrst eru tað Týskland og Danmark, ið skulu í eldin, og seinni spæla Montenegro og Spania, ið vunnu hvør sín innleiðandi bólk. Hetta eru tveir dystir, ið kunnu fáa sera avgerandi týdning.
Bæði Týskland og Danmark vunnu sínar fyrstu dystir í millumumfarinum. Vinnarin av dystinum fer at hava sera góð kort á hondini í mun til at koma í hálvfinaluna. Dysturin hevur tað sereyðkenni, at nógvir av donsku leikarunum; sum til dømis Niklas Landin, René Toft, Mads Mensah og Lasse Svan, til dagliga spæla í týsku Bundesligaini. Danski venjarin Nikolaj Jackobsen er eisini venjari hjá týska stórliðnum Rhein-Neckar Löwen. Liðið hevur vunnið týsku kappingina tvey tey seinastu árini og nakrir av týsku leikarunum spæla dagliga fyri danska venjaran.
Tað er ein optimisma í Danmark eftir sigrarnar á Spania og Slovenia, og nú skal slagið standa ímóti grannunum. Liðini plaga at spæla tættar dystir. Týskland sló Danmark út úr millumumfarinum til EM seinast. Bæði liðini hava 4 stig undan dystinum.
Seinni í kvøld bresta Montenegro og Spania saman. Hetta er fyrsti dysturin hjá hesum liðunum í millumumfarinum. Montenegro kom víðari við trimum stigum, og Spania fekk tvey stig við sær víðari.
Kl.17.15: Týskland - Danmark
Kl.19.30: Spania - Montenegro


text:
Gunnvá Guttesen er sett í starv sum kliniskur útbúgvingarsamskipari til sjúkrarøktarfrøðilesandi í sjúkrahúsverkinum.
Talan er um eitt nýtt starv, har útbúgvingarsamskiparin hevur ábyrgd av, at kliniska útbúgvingin verður røkt miðvíst, námsfrøðiliga og sjúkrarøktarfakliga tilvitað innan ásetingar í námsskipanini. Eisini skal samskiparin tryggja, at hvør einstøk útbúgvingargongd lýkur dygdarkrøvini í heilsuverkinum, umframt áhaldandi at menna námsfrøðiliga umhvørvið á sjúkrahúsinum.
Samskiparin verður staðsettur í starvsfólkadeildini á Landssjúkrahúsinum og vísir til starvsfólkaleiðaran á Landssjúkrahúsinum og til varastjóran á Klaksvíkar Sjúkrahús og til fyristøðukvinnuna á Suðuroyar Sjúkrahúsi.
Samskiparin virkar í tøttum samstarvi við kliniska útbúgvingarleiðaran á sjúkrarøktarfrøðideildini, lestrarvegleiðaran, sjúkrahús- depils- og deildarleiðslur og onnur, sum varða av sjúkrarøktarfrøðiútbúgvingini.
Gunnvá Guttesen er útbúgvin sjúkrarøktarfrøðingur og hevur drúgvar royndir við kliniskum arbeiðið, eitt nú frá barnadeildini á LS og uttanlands.
Frá 2008 til 2014 arbeiddi Gunnvá burturav við verkseting av THS.
Í 2013 tók Gunnvá við sum verkætlanarleiðari fyri Trygd og Dygd verksetingina og hevur hon seinasta árið arbeitt lutvíst bæðið við THS og Trygd og Dygd.
Umframt útbúgvingina sum sjúkrarøktarfrøðingur hevur Gunnvá eisini nomið sær master útbúgving innan Heilsukunning á Aalborg Universiteti. Harafturat hevur Gunnvá royndir, sum vara- og deildarleiðari frá Ríkissjúkrahúsinum og Landssjúkrahúsinum.
Hon byrjar í nýggja starvinum, sum kliniskur útbúgvingarsamskipari 1. apríl 2017.


text:
vit stuðla
Vit ynskja at menna føroyska samfelagið á allar hugsandi hættir har tað ber til. Vit hoyra fegin frá tykkum um tit hava eitthvørt átak, ið vil ríka gerandisdegin fyri onnur. Vit stuðla tiltøkum í Føroyum, sum menna og fremja heilsu og trivnað.
vit stuðla ikki
Vit lata ikki stuðul til:
• Uttanlandsferðir
• Tiltøk uttanfyri Føroyar
• Rakstur til feløg
• Kommunalum tiltøkum
umsóknarfreist
Stuðul
Vitja okkum mánadag - hósdag kl. 10-16
og fríggjadag kl. 10-15
Kopargøta 1 – Boks 206 - 110 Tórshavn
Tú er vælkomin at skriva eini boð til okkara niðanfyri við at fylla út teigarnar.
Vinarliga minst til at skriva inn P-talið.


text:
18. august 2010, 7 dagar eftir at Pál Joensen hevði vunnið silvur við EM í Budapest í Ungarn, møttust okur – John Henrik Holm, Dennis Holm, Jón Bjarnason, Andrias Jacobsen, Heri Mortensen – til fundar á skrivstovu mitt í Vági.
Evnið á fundinum var eittans: Byggja langhyl í Vági.
Á borðinum var “eitt blankt pappír”.
Ongir tøkir pengar ella ítøkiliga ætlan hjá nøkrum um at seta pengar av til langhyl.
Ongin verkætlanarlýsing
Ongar tekningar.
Bara ein dreymur um ein langhyl, ein 50 m. svimjihyl – og í øllum førum gera 2 ella fleiri geilir. Og so ein ætlan um at byggja inni á Oyrunum í Vági, í teirri vón, at tað fór at bera til at fáa avlopshitan frá Vágsverkinum hjá SEV.
5 ár og 2 mánaðar seinni er dreymurin vorðin veruleiki. Páls Høll er latin upp fyri almenninginum. Pappíri, sum lá á borðinum 18. august 2010, er ikki longur blankt, men dekorerað við einari svimjihøll við einum 50 m. svimjihyli við 6 geilum, einum barnahyli, einum vælverudepli, einari venjingarmiðstøð og einum café-øki.
Hátíðarhaldið leygardagin 17. okt. 2015 var sera rørandi. Orð eru fátøk, men uttan tykkum øll, sum hava rætt verkætlanini ein hond á leiðini, var eingin Páls Høll.
Hjartaliga takk øll somul !
Myndin omanfyri tók Rókur í Jákupsstovu.
Myndirnar niðanfyri tók Bjartur Vest Joensen.


text:
John P. Danielsen 25 ár í SEV
1. januar hevði John Petur Danielsen, fíggjarstjóri og fyrisitingarleiðari í SEV, 25 ára starvsdag.
John er útbúgvin cand.polit á Keypmannahavnar universiteti í 1979, og starvaðist fyrstu tíðina sum búskaparfrøðingur í Danmark.
Fyrst í áttati-árunum kom hann aftur til Føroya, eftir at hava fingið starv sum fulltrúi á landsskrivstovuni í Tinganesi. Har starvaðist hann til 1. januar 1986, tá hann tók við sum skrivstovustjóri í SEV.
Í 2005 varð leiðslubygnaðurin í SEV broyttur, og tá vóru eisini nøkur av starvsheitunum broytt. John gjørdist deildarstjóri fyri fyrisitingina.
Klaksvíkingur við kollfjarðarblóði
John er ættaður úr Klaksvík, har hann sleit sínar barnaskógvar úti í Grøv. Hann dylur heldur ikki fyri, at hann er ikki sørt stoltur av ættarbondum sínum til Kollafjarðar.
Fyrstu árini, eftir at vera fluttur heimaftur, búði hann í Kaldbak. Haðani flutti hann og konan og børnini fyri smáum 30 árum síðani í nýggj hús á Argjum, og har hava tey trivist væl síðani.
John hevur við bakgrund síni sum nærlagdur talmaður havt mong álitisstørv; m.a. hevur hann verið formaður í Búskapargrunninum, Fíggingargrunninum og nevndarlimur í Atlantic Airways.
Seinastu árini hevur hann eisini verið nevndarlimur í Norðoya Sparikassa, har hann í fjør tók við sum nevndarformaður.
Innløgumaður
John er giftur Onnu Helenu (Zachariassen) úr Havn, sum mong ivaleyst kenna frá sjúkrasystrastarvi hennara á Landssjúkrahúsinum. Tey eiga tríggjar døtrar: Kristinu (Háfoss), Beintu og Kirstin.
John eigur bát, sum ikki sleppur at liggja og gnaga gummi í bátahylinum á Argjum í fríløtum hansara. Tá ið viðrar, er hann sum oftast á floti, og ikki kann annað sigast enn, at eisini sum útróðrarmaður liggur raðið fyri hjá honum. Tað kemur sjáldan, fyri ikki at siga ongantíð, fyri, at hann kemur til lands aftur við ongul í reyv.
Hiðani ynskja vit John P. Danielsen hjartaliga tillukku við 25-ára starvsdegnum og alt tað besta í framtíðini!


text:
søkt verður eftir eftirlitsfólki at byrja 1. nov.
Eftirlitsfólk til svimjihylin
- 15. oktober 2018
Svimjihylurin og Bókasavnið stongd vegna heystfrítíð
- 15. oktober 2018
Vegna heystfrítíð eru svimjihylurin og bókasavnið stongd hesa vikuna.
Myndir frá Kim Larsen Tribute
- 15. oktober 2018
St.Í.F. skipaði seinasta vikuskifti fyri tiltakið kallað "Kim Larsen Tribute".
Myndir frá seyðauppboðssøluni
- 11. oktober 2018
Í gjár skipaðu juniorarnir í Missiónshúsinum fyri seyðauppboðssølu í bygninginum hjá Højbilum á Hulki.
Eingin lækni á Strondum í næstu viku
- 10. oktober 2018
Eingin lækni verður á Strondum í næstu viku (viku 42).
Verkhúsið Stíggjur 25 ár
- 10. oktober 2018
Í samband við at Verkhúsið Stíggjur er vorðið 25 ár, var hátíðarhald í Verkhúsinum Stíggjur í gjár.
Skrúvað verður fyri vatninum
- 7. september 2018
Skrúvað verður fyri vatninum á Strondum, frá Selvindi og út til og við Strandacentrum (sí mynd niðanfyri), mikudagin 10. oktober kl. 09.00 og so leingi arbeiðið varðar.


text:
Hansina Iversen - Steinprent/
Um summarið er nógv virksemi í Steinprenti og fyri hvørt ár verður mentanarturiststreymurin størri. Og tað er væl skiljandi, at tey koma í Steinprent, tí har er nógv at síggja. Umframt framsýningina hjá Randi Samsonsen er hópin av grafikki at síggja. At tað ber til at arbeiða í øllum rokinum, er ilt at skilja, men tað gera tey allíkavæl javnt og samt. Danski listamaðurin, Peter Callesen hevur arbeitt á verkstaðnum seinastu tíðina - hann hevur fingið 3 áhugaverd steinprent burturúr, sum verða partur av eini forkunnugari og sera øðrvísi framsýning við hansara verkum seinni í ár. Nógv meira um hetta seinni.
Tá eg var inni í gólvinum í Steinprenti í dag, gjørdist eg ovfarin av øllum prentunum hjá Hansinu Iversen, sum hingu á endavegginum. Hon hevur arbeitt í tveimum umførum og hevur fingið fleiri ymislig prent burturúr, sum eru full av mótsetningum, ikki minst tilfarsliga. Hygg bara at prentinum ovast. Er tað ikki sum um at eldur er í innaru litunum, sum tykjast bæði smelta og kølna av gjøgnumskygda skapinum av silvurgráum, ið er átøkt einum silkipappíri ella er tað eitt høvd, sum manifesterar seg á myndaflatanum?


text:
Leygarkvøldið 6. mai var skipað fyri einari forkunnugari heiðurskonsert fyri Leonard Cohen nú hálvt ár er liðið, síðani hann doyði. Konsertin bygdi á framúr góðu týðingarnar av løgunum hjá Cohen, sum Niels Midjord og Alexandur Kristiansen hava gjørt, og sum Niels Midjord gav út á fløgu í 2013.
Sangararnir vóru Sámal Ravnsfjall, Bárður á Lakjuni, Hanus G. Johansen, Niels Midjord og Dánjal á Neystabø. Teir høvdu deilt tey tíggju føroysku løgini ímillum sín og valdu síðani eitt enskt lag afturat. Konsertin var ein tann besta sum hevur verið í Mentanarhúsinum og stuttligt var at hoyra frálíku tulkingarnar og hvussu ymiskt løgini ljóðaðu alt eftir hvør sang.
Orkestrið hevði Arnold Ludvig á bass, Henning Nicodemussen á trummum, Bárður Reinert Poulsen á guitar, Tróndur H. Olsen og Johan Hentze á horn, Dánjal á Neystabø á klaver, og Nicolinu Midjord og Eilin Hansen, kór. Orkestrið megnaði sera væl at spæla í tí stílinum, sum hoyrdi til aktuella sangaran, so tað var ein frægd at hoyra so nógvar ymiskar tulkingar av Leonard Cohen.


text:
Leikarafelag Føroya
UM LIMAFELAGIÐ
Leikarafelag Føroya er fakfelagið hjá yrkissjónleikarum og yrkislærdum leikhúsfólki í Føroyum. Høvuðsendamálið er at menna føroyska yrkisleiklist og styrkja um støðuna hjá leiklistini í samfelagnum. Eitt av málunum við fakfelagnum er at savna øll tey í eitt felag, sum hava ngið sær útbúgving innan sjónleikarayrkið Tað vil siga ljóð- og ljósteknikarar, leiklistafrøðingar, pallsniðgevar, leikstjórar og sjónlleikarar.
Okkara uppgáva er at umboða limir okkara í sáttmálasamráðingum, veita teimum hjálp og ráð- geving og stuðla teimum í teirra rættindum, umframt at samskifta við útlendsk feløg og altjóða felagskapir á leiklistarliga økinum.
Arbeiðsøkið hjá felagnum er allur yrkissjónleikur, leikstjórn, útvarpsleikir og upplestur, sjónvarpsleikir/- upplestur, lm, leiklistafrøði, undirvísing/skeiðvirksemi, lýsingar, undirhald og annað leikhúsyrki.
Leikarafelag Føroya hevur seinnu árini havt nógv samstarv uttaneftir, eitt nú við felagsskapin Nordic Network for The Performing Arts Saman við hesum felagsskapi hevur Leikarafelagið ment norðurlendsku dramatikaravirðislønina Nordic Drama Train og New Nordic Drama. Leikarafelagið skipar eisini fyri skeiðum fyri limir sínar, umframt readingsfestivalin LeikREAD og New Nordic Drama Í 2016 var Leikarafelagið vertur fyri Nordic Performing Arts Days // Dagarnar 2016.
Limir í Leikarafelagnum arbeiða øll sum fríyrkisfólk innan palllist, eitt nú á Tjóðpalli Føroya, í Kringvarpinum, í føroyskum lmum, umframt at bróðurparturin av limum tess hava stovnsett egin leikfeløg, sum framleiða sjálvstøðugar verkætlanir.
Nevnast kunnu eitt nú Det Ferösche Compagni, TVAZZ, Leikhús Skift, Teatur Grugg, Intime Teater, GUT Productions o o Fleiri limir í Leikarafelagnum eru eisini virknir innan sjónleik, dans og lm í øðrum londum.


text:
Keldan í Skálavík
Í Skálavík kanst tú læna Kelduna til tiltøk og gisting (t.d. til skúlaflokkar).
Í Skálavík hava vit bæði kafeina á Mølini og Matstovuna á Hotel Skálavík. Eisini eru áhugaverdar søgur at hoyra, um tú bíleggur ein staðkendan ferðaleiðara, tí Skálavík hevur fostrað rithøvundar og listamenn so sum Heðin Brú, Kristian Osvald Viderø og Trónd á Trøð. Eisini eru áhugaverdar søgur um m.a. kirkjuna í Skálavík og kópakonuna, og áhugaverda verkætlanin Veltan er eisini í Skálavík.
HENT AT VITA
Pláss fyri 80 gistandi.
Vit hava vælútgjørdan køk og tvær brúsur.
PRÍSUR
Prísur fyri hvønn er kr. 75,- fyri náttina
Minsti prísur: ongin.
Reingerð: kr. 1000,- (kann veljast frá)
BÍLEGGING
Tú kanst bíleggja húsið umvegis Sandoyar Kunningarstovu á teldupost info@visitsandoy.fo


text:
Innsent
30.12.2017 - 22:54
Ítróttur > Ítróttur > Huga ítróttur (talv/bridge osv.)
Helgi Dam Ziska vann í dag FM-heitið í snartalvi fyri trettandu ferð. Helgi hevur vunnið kappingina hvørt ár í eitt koyr síðan hann vann sítt fyrsta FM-heiti í 2004 sum 13 ára gamal - undantikið er árið 2012, tá ið hann ikki luttók.
Í snartalvi hevur tú tríggjar minuttir umframt tvey sekund fyri hvønn leik til alt talvið. 38 telvarar kappaðust í hølum Havnar Telvingarfelags í R.C. Effersøesgøtu í dag. Í alt vóru níggju dupultumfør - tilsamans átjan talv hvør. Endaliga støðan í oddanum var henda:
1. Helgi Dam Ziska, HT 17 stig
2. Hans Kristian Simonsen, KT 13½
3. Høgni Egilstoft Nielsen, ST 12½
4. Finnbjørn Vang, KTF 12½
5. John Rødgaard, VT 11½
Fleiri av landsins bestu telvarum vóru við í kappingini. Av teimum, sum ikki vunnu seg fram millum teir fremstu fimm, kunnu nevnast Martin Poulsen, Sjúrður Thorsteinsson, Carl Eli Samuelsen, Ólavur Simonsen og Torkil Nielsen.
Helgi vann sekstan talv og spældi tvey remis - Hans Kristian Simonsen og Martin Poulsen fingu hvør sítt remis móti stórmeistaranum. Helgi vann 2-0 á John Rødgaard, Høgna Egilstoft Nielsen, Finnbjørn Vang, Sjúrði Thorsteinsson, Carl Eli Samuelsen, Ólavi Simonsen og Margar Berg. Móti áðurnevndu Hans Kristiani Simonsen og Martin Poulsen var úrtøkan 1½.
Magnus HM-vinnari
Samstundis sum føroyingar í dag kappaðust um at vinna FM-heitið í snartalvi, var suðuri í Saudi Arabia telvað um heimsmeistaraheitið í somu kappingargrein.
Her vann norski heimsmeistarin Magnus Carlsen í stórum stíli. Magnus fekk 16 stig av 21 møguligum. Javnir á øðrum plássi við 14½ stigum vóru Sergej Karjakin úr Russlandi og Vishwanathan Anand úr India - júst teir báðir, sum Magnus hevur vunnið HM-finaludystirnar í vanligum talvi ímóti.
Innsent av Talvsamband Føroya


text:
Allarseinastu sýningar av 'Mín fantastiska skilsmissa'
Hon hevur verið drúgv, pínufull og lærurík við sínum upp- og niðurtúrum og - ikki minst - hevur hon verið tragikomisk og stuttlig. Men alt hevur sín enda og tað hevur skilsmissan eisini. Allarseinastu sýningarnar vera í Húsavík og í Klaksvík 6. og 7. oktober, so um tú vilt vera við í láturklubbanum hevur tú enn møguleikan.
Angela Kennedy Lipsky er ein kvinna miðskeiðis í lívinum, sum plagdi at vera onnur helvtin av eydnuríka parinum Angela og Max. Max stingur tó av við einum yngri modelli, dótturin flytir út við sjeikinum og eftir situr Angela við hundinum Dexter í stóru familjuhúsunum.
Nýggi veruleikin hjá nýskildu Angelu hevur nógvar øðrvísi, tragiskar og ikki minst komiskar og láturligar støður við sær, sum vit áskoðarar verða drignir ígjøgnum av Kristinu Sundar Hansen í leiklutinum sum Angela.


text:
Kleivavøllurin
Tað elsta menn vita um Dímun er tað, ið er skrivað í “Føroyingasøgu”. Hetta er íslendsk bók, skrivað umleið 1200, sum í nýggjari tíð er umsett til føroyskt. Har verður skrivað um Brestir og Beinir, og um drápi á teir, ið fór fram niðri á Rakhellu, ið er hellan undir Kleivini, sum er uppgongin upp til Dímunar
Eisini verður skrivað um viðurskiftini aftaná, tá ið Øssur Leivsson stýrdi oynni, og tá ið hann bleiv myrdur av Sigmundi Brestissyni, av hevndarorsøkum. Hetta kenna vit aftur í Brestirskvæði og Sigmundskvæði eldra.
Tíðin aftaná hesar hendingar og upp til 16. øld er ikki væl kend. Tó kann ein finna upplýsingar í teim ymsu vártings- og løgtingsbókum, jarðarbókum og kirkjubókum v.m. Men hetta er at kalla einans stubbar úr tí søgu, sum tíðanverri er okkum ókend.
Aftur


text:
Orð og lag: Sebastian
Týtt: Pauli Nielsen
Hodja úr Pjort, Hodja úr Pjort
Hann flýgur longri og fjarari burt
á síni leitandi, flúgvandi ferð
Hodja er ikki her
fyrr enn hann veit, hvussu allur heimur er
Faza úr Pjort, Faza úr Pjort
Gav honum teppi, sum flutti hann burt
Suður um landið og norður um fjørð
Hodja í huga rør
Trúgvin kann flyta teg hátt frá hesu jørð
Eystur um sólarris, vestur um mánan
sjeymílamaður skal bera teg eystur um sólarris, vestur um mánan.
Hodja gev ans, Hodja gev ans
Tað besta hjá tær girnast sultanur lands
Heysarnir rúka, og gronin er súr
Rotturnar trívast framúr
Stjala títt teppi og seta teg í búr
Oysa sítt gor, niður og norð
Einki teim hjálpir øll loynilig orð
Flogteppið lá, har sum tað longu lá
Tey fingu frammaná
Hodja man vera tann einasti, sum má
So Hodja fekk frið, Hodja fekk grið
Rópti á teppið og fleyg beint framvið
Sultanurin datt, beint á sín afturpart
Og so fekk hann tað lært
Eingin skal stjala sær barnsins hugafart
Eystur um sólarris, vestur um mánan
Sjeymílamaður skal bera teg eystur um sólarris, vestur um mánan
Hodja úr Pjort, Hodja úr Pjort
hann flýgur longri og longuri burt
á síni leitandi, flúgvandi ferð
Hodja er ikki her
Fyrr enn hann veit hvussu allur heimur er


text:
Á býráðsfundi 29.06.2017, viðtók Fuglafjarðar býráð at byrja arbeiðið við niðurtøku av verandi ítróttarhúsi og útgrevstur fyri nýggjum ítróttarhúsi. RTS Contractors skipa arbeiðið.
Arbeiðið byrja mánadagin 23. oktober. 2017 við at tryggja og klárgera økið, áðrenn niðurtøka av ítróttarhúsi og útgrevstur fyri nýggjum ítróttarhúsi byrjar.
Í hesum sambandi er avgerð tikin um at steingja ítróttarbrekkuna fyri gjøgnumkoyrandi ferðslu. Arbeiðið við útgrevsturinum verður væntandi liðugt til árslok.
Broytingar fyri Barnalund
Av tí, at nógv tung ferðsla verður í økinum um Barnalund, og hædd eisini skal takast fyri ferðsluni sum er tengd at skúlabyggingini, metir Fuglafjarðar kommuna tað verða skilabest at brúka vestaru inngongdirnar til Barnalund.
Fyri at skipa ferðsluna á tryggan hátt, verður gonguteigur gjørdur um Mirmansveg, ið førir til gongugøtuna niðan til garðin á Barnalund.
Foreldur og avarandi fáa parkera á parkeringsøkinum við Kirkjuigarðin.
Vónandi bera vit øll yvir við hesum broytingum, sum fyrst og fremst verða gjørdar við atlit til trygdina hjá børnum og foreldrum.


text:
Sólvør Patursson Niclasen
Sólvør Patursson Niclasen er fødd í 1947 í Tórshavn og starvast sum læknaskrivari á Landssjúkrahúsinum. Hon hevur skrivað stuttsøgur og yrkingar í Mína jólabók, Birting og stuttsøgusavnið Mjørki í heilum. Hon hevur haraftrat skrivað krimiútvarpsleikin Eiturlív í samband við Listastevnuna 2002.
Útgávur:
1999 Køtturin Kalli í Míni jólabók
2000 Barnaminnir, Hin løgna bókin í Míni jólabók
2001 Glerpípusonatan í Mjørki í heilum
2001 Jólanátt á bispagarðinum í Míni jólabók
2002 Njál, Ringur og Árni í Míni jólabók
2013 Vøkunáttin í Vencili nr. 14


text:
Orð: M.S. Viðstein
Lag: Oluf Ring
1. Sat eg mær á vári og stardi yvir sjó,
kring um hól og heyg
heiðafuglur fleyg,
fram við strond eg hoyrdi vársins fragdarljóð:
tjøldrini so fagurt nevjareyð.
2. Sat eg mær á sumri fram við fjallatrom,
kring um hól og heyg
heiðafuglur fleyg,
móti mær hátt “klippandi” fuglaflokkur kom:
tjøldrini so fagurt nevjareyð.
3. Sat eg mær í haga millum eyr og lyng,
yvir hól og heyg
heiðafuglur fleyg,
hugaði mær mest, har fuglur fleyg í ring,
tjøldrini so fagurt nevjareyð.
4. Sungu allir fuglar ungarnar í song,
fátt um hól og heyg
heiðafuglur fleyg,
seinast mundu stinga høvur undir vong
tjøldrini so fagurt nevjareyð.
5. Sat eg mær um heystið ytst á sjóvarklett’,
fram við hól og heyg
ferðafuglur fleyg,
pikkaðu í fjøru, pikkaðu seg mett,
tjøldrini so fagurt nevjareyð.
6. Siti eg á vetri og stari yvir sjó,
stormur herjar heyg,
har ið fuglur fleyg,
leingist mær at hoyra “kliipini” so fró,
tjøldrini so fagurt nevjareyð.
7. Tá ið vetur doyr, tey lætta sær á flog,
og so flúgva tey
yvir hav og heyg
heim til Føroyar, bera vársins fragdarboð,
tjøldrini so fagurt nevjareyð.


text:
VERKÆTLANIR UM KORN
Búnaðarstovan hevur seinastu árini verið við í tveimum verkætlanum um kornvelting. Onnur er fíggjað av NORA og hin av NPA. Luttakararnir í verkætlanini eru úr ávikavist Norðurnoregi, Orknoyggjunum, Hetlandi, Føroyum, Íslandi, Grønlandi og Ný Foundlandi og Labrador.
Korn – og tað er bygg, talan er um - hevur verið velt í Føroyum í øldir, men kornveltingin helt uppat í seinastu øld, og í dag eru bert hendinga eldri fólk, sum minnast kornvelting av týdningi í Føroyum. Kornið búnaðist illa, og mátti turkast í sornhúsi áðrenn klárt var at treskja. Kornarbeiðið var sostatt sera tungt og tíðarkrevjandi í Føroyum, og hetta var óivað ein orsøk til, at tey góvust at velta korn í Føroyum um tað mundi, tá tey í øðrum londum fóru at nýta framkomnar maskinur at treskja við.
Tað er eitt sindur ymiskt hvussu verið hevur við kornvelting í hinum luttakaralondunum. Tey vita, at landnámsmenninir í Íslandi veltu korn, men har góvust tey at velta korn í miðøld, møguliga tí tað er vorðið ov kalt í veðrinum tá, men teir byrjaðu aftur fyri einum 50 árum síðani, t.v.s. um tað mundið, tá føroyingar góvust. Í dag eru einir 470 bóndur í Íslandi, sum velta korn, og teir framleiða eini 4.800 tons um árið. Meginparturin fer til neytafóður, men nakað fer eisini til matna. Bæði bakarí og bryggjarí eru farin at framleiða burturúr íslendskum korni, og íslendarar taka væl ímóti hesum vørum.
Á íslendska landbúnaðaruniversitetinum gera tey eitt megnar arbeiði at ala fram góð kornsløg, sum hóska til íslendska veðurlagið.
Í Orknoyggjunum hava tey velt korn, alt vit vita um, og tey velta framvegis rættiliga nógv. Teir nýta mest eitt gamalt staðbundið byggslag, og tað verður bæði brúkt til matna og fóður, og harumframt verður heilt nógv brúkt í whiskyframleiðslu. Í Hetlandi velta tey nakað av korni, men tó væl minni enn í Orknoyggjunum.
Bæði í Norðurnoregi og Ný Foundlandi og Labrador veltu tey korn í gomlum døgum, men tey góvust, tí kappingin við meginøkini í Noregi og Kanada gjørdist ov hørð, men í dag royna tey at spjaða so nógva matframleiðslu sum gjørligt til útjaðaran, einamest fyri at spara flutningskostnað. Tí eru bæði Norðurnoreg og Ný Foundland og Labrador áhugaverdir samarbeiðspartnarar í verkætlanunum.
Roynd við korni á Sandi og á Vatnaskørðum í 2014
Vit kannaðu, hvussu fimm ymisk sløg av byggi úr ymsum Norðanlondum, harímillum eisini eitt gamalt føroyskt slag, vaksa og búnast á Sandi og á Vatnaskørðum, og vit sammettu hesi fimm sløgini við hvørt annað.
Úrslitini vístu, at bygg veksur heilt væl, tó er munur á sløgunum, men tey skjóta øll væl aks. Tey stadna eisini væl, men vit hava havt stórar trupulleikar av fugli, sum etur kornið, so hvørt sum tað stadnar. Íslendska slagið Kría er tað slagið, sum royndist best. Tað búnaðist væl, hevur lutfalsliga stutt strá, sum eru sterk og standa væl ímóti vindi og regni.
Roynd við korni í Saksun, á Vatnaskørðum og á Búnaðarstovuni í 2016 og 2017
Heilir akrar vóru sáddir við byggslagnum Kría. Tað vaks og búnaðust væl, men ein stór avbjóðing var at fáa kornið treskt. Vit royndu at heysta kornið við einum sonevndum sjálvbindara, sum slær og bindur aksini í buntir úti á akrinum, men hann fekst ikki at virka, sum vit høvdu ætlað. Kornið bleiv tí sligið við sláimaskinu og koyrt inn at treskja. Hetta bleiv gjørt við einum “stationerum” bensindrivnum treskjara.
Besti mátin at treskja kornið er við automatiskum treskjarum, sum bæði sláa og treskja úti á akrinum – tað, sum danir rópa “mejetærsker”, men tær maskinur, sum eru á marknaðinum, eru alt ov stórar og tungar til føroyskar akrar.
Roynd við korni í 2018
Vit hava aftur sátt korn í ár, og nú hevur eydnast Búnaðarstovuni at fáa hendur á einum brúktum treskjara úr Noregi (“mejetærsker”), sum er nógv minni enn teir, sum verða seldir í dag. Hann verður royndur í heyst, og eydnast tað væl við honum, so fer at bera til hjá bóndum at fara undir byggvelting.
Í samband við at seinna verkætlanin endar, eru nakrar vegleiðingar gjørdar. Hesar vegleiðingar kunnu lesast á her:
Umstøður at velta bygg í Føroyum við atliti til veðrið
Frágreiðing um verkætlanina og kornvelting á enskum
« Aftur


text:
- Tíðindi, mentan og ítróttur
Trump hóttir Bannon við sakarmáli
Hóttanin kemur, tí Steve Bannon skírir sonin hjá Trump forseta landasvíkjara. Donald Trump Junior hevði fund við tríggjar limir í russisku stjórnini undir amerikanska valstríðnum í 2016, fortelur Bannon í bókini, sum snýr seg um lívið í Hvítu Húsunum við Donaldi Trump sum forseta.
- "Tríggir royndir menn í valtoyminum hildu tað vera eitt gott hugskot at hittast við eini útlendskari stjórn í Trump Tower í fundarhølinum á 25. hædd. Við ongum advokatum. Teir høvdu ongar advokatar hjá sær," verður Steve Bannon endurgivin fyri at siga í bókini Fire and Fury inside the Trump White House, sum Michael Wolff hevur skrivað.
Advokaturin hjá forsetanum, Charles Harder, sigur í dag, at Steve Bannon hevur brotið tagnarskyldu og kann ákærast fyri ærumeiðing av forsetanum.
Sí eisini


text:
Higartil hevur tað verið ógreitt hvat hægsta fjallið í Hestoynni er. Sambært kortunum eru bæði Eggjarrók og Múlin 421 m høg.
Tann 25. mai 2018 var Umhvørvisstovan sína árligu starvsfólkaútferð, og hesaferð gekk leiðin út í Hest. Fyri at finna út av hvar hægsta punktið var, varð farið niðan á bæði fjøllini við gps-útgerð, sum við cm neyvleika kann fastleggja hæddir.
Úrslitið av uppmátingini gjørdist sera tætt. Einans 12 cm vóru á muni millum topparnar.
Úrslitið merkir eisini, at bæði Múlin og Eggjarrók ikki longur eru 421 m, men bert 420 m. Hetta kemur tó ikki heilt óvart, tí landið lækkar við tíðini, av tí at vatnstøðan hækkar. Í tíðarskeiðinum frá 1968 til 2009 hækkaði vatnstøðan umleið 8 cm. Hetta svarar til, at vatnstøðan hækkar umleið 2 mm um árið.
Um tú vil hava meira at vita, ert tú vælkomin at seta teg í samband við Stein Fossá, telefon 342400 ella us@us.fo« Aftur
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018


text:
Kurvabóltur
Kurvabóltur er bóltleikur millum tvey lið á fimm leikarum har sum málini eru upphongdar netkurvar. Hesar kurvar eru í eini hædd sum er áljóðandi 3.048 m. Fyrsti dysturin ímillum skipað lið var í Springfield, Massachusetts í USA í 1891. Í liðítrótt, til dømis í kurvabólti, mugu leikarar arbeiða saman, skulu teir vinna. Hvør leikari hevur sítt pláss á liðnum, og allir eru líka týðandi, at liðið skal vinna.
Stuðlar og sjónvarp ávirka ítróttina nógv. Bestu leikararnir vinna milliónir, og størstu ítróttahendingarnar síggjast um allan heimin um fylgisvein.
Kurvatromin er 305 cm. upp frá gólvinum.
Brot/snýting:
· Bólturin kann verða tveittur í kurvuna, tveittur ímillum leikarar, rullaður, dribblaður osfr.
· Bólturin og tann ið hevur bóltin mugu verða innan vøllin.
· Um leikarin við bóltinum verður dekkaður tætt, kann hann ikki standa stillur við bóltinum í meira enn 5 sek uttan at dribbla bóltin ella tveita hann burt.
· Bólturin má ikki vera sparkaður.
· Tíðaravmarka (tað er avmarka hvussu leingi eitt lið kann hava bóltin áðrenn kasta verður).